UDS: Izgradnjom institucija do iskorenjivanja korupcije - Radio televizija Pančevo\n31. maja 2020. 31. maja 2020. 0149\nKandidatkinja na izbornoj listi Ujedinjene demokratske Srbije Gordana Čimić kaže da je izgradnja nezavisnog pravosuđa i institucija jedan od sigurnih načina da se iskoreni korupcija kako bi normalni ljudi živeli normalno.\nČomić je istakla da je korupcija otrov svakog društva i zato će se UDS boriti za zemlju bez korupcije sa jednakim šansama za sve koji u njoj žive, navodi se u saopštenju ovog saveza.\nPrema njenim recima, problem korupcije se može rešiti tako što se neće krasti, ili, kako kaže, „izgradi nezavisno pravosuđe, izgradi institucije i iskoreni korupciju na svakoj tački u društvu zato da normalni ljudi žive normalno“.\nNezavisno pravosuđe i jake institucije sistema vlasti su jedini način da Srbija postane snažna, demokratska, građanska država sa punopravnim članstvom u Evropskoj uniji, gde joj i jeste mesto, poručuje se u saopštenju.\nKako se navodi, bez jakih i nezavisnih institucija građani ove zemlje ne mogu biti jednaki pred zakonom, ne mogu razvijati svoja preduzeća, ne mogu živeti normalno od svog vrednog rada.\nIstiče se i da država mora obezbediti uslove da svi ljudi žive normalno bez obzira na političku opciju kojoj pripadaju.\nJovanović: Subvencije domaćim, a ne stranim investitorima\nIstorijski rezultat SNS na lokalnim izborima u Pančevu\nKatarina Popović 22. juna 2020. 26. avgusta 2020.\nStefanović sa ODHIR-om o izbornom procesu u Srbiji


Kultura – Страна 6 – Studio B\nRiblja čorba premijerno predstavila nekoliko novih pesama\nRok grupa Riblja čorba predstavila je na početku 2022. godine neke od pesama koje bi trebalo da se nađu na predstojećem još neimenovanom albumu, prvom koji će objaviti nakon smrti basiste Miše Aleksića.\nLegendarni muzičar Branimir Džoni Šulić poslednjeg dana 2021. godine postavio je na svoj jutjub kanal novi album "Splet" sa 28 pesama.\nPregled koncerata u novogodišnjoj noći u Beogradu i Novom Sadu\nNekoliko koncerta u Beogradu pre dolaska Nove godine\nPre dočeka Nove godine 31. decembra, u Beogradu će biti održano još nekoliko koncerata umetnika različitih žanrova, od klasike, preko alternative do rok muzike.\nMinistarka kulture Francuske Rozlin Bašlo Narken čestitala je Panteliću na visokom ordenu Republike Francuske, ističući njegov "doprinos i posvećenost u službi kulture".\nMinistarstvo kulture: Skrnavljenje spomenika vandalski čin\nMinistarstvo kulture i informisanja osudilo je uništavanje nadgrobnih spomenika na pravoslavnom groblju u Kišnici na Kosovu i Metohiji, ističući da se radi o vandalskom činu.\nJovani Tomić nagrada „Bojan Stupica“\nBijenalnom nagradom Udruženja dramskih umetnika Srbije, Nagradom za režiju "Bojan Stupica" za 2021. godinu nagrađena Jovana Tomić za režiju predstave "Kretanje", autora Dimitrija Kokanova, u produkciji Bitef teatra u Beogradu, premijerno izvedenoj 3. marta 2020. godine, saopštili su iz Udruženja dramskih umetnika Srbije.


Jačanje uloge mladih u procesu NATO integracija\nProjekat ”Jačanje uloge mladih u procesu NATO integracija” ima za cilj povećanje informisanosti mladih ljudi o reformi sektora bezbjednosti u Crnoj Gori i to kroz njihovo aktivno učešće u javnoj debati o zahtjevima, izazovima i benefitima članstva u NATO alijansi.\nProjekat se realizuje uz podršku Komisije za raspodijelu prihoda od igara za sreću i posebno je usmjeren na: 1) srednjoškolce; 2) članove/ice školskih debatnih i retoričkih klubova, 3) mlade u lokalnim zjednicama, posebno u sjevernoj regiji. Krajnji korisnici ovog projekta su svi građani i građanke Crne Gore.\nGlavne aktivnosti projekta su: uspostavljanje saradnje sa školama (debatnim klubovima i školskim parlamentima) i lokalnim institucijama; izbor članova/ca „omladinske radne grupe“ (16 članova/ca) koja će biti nosilac javne debate o NATO integracijama, obuka/trening članova/ca „omladinske radne grupe“ na temu osnaživanja uloge mladih u NATO integracijama i povećavanja njihove svijesti o kolektivnim bezbjednosnim prijetnjama; priprema i štampanje promotivnog materijala na temu NATO integracija; organizovanje i implementacija javne kampanje/debate na temu zahtjeva i benefita članstva u NATO kao i uticaju NATO integracija na lokalno stanovništvo, posebno na mlade ljude.\nProjektne aktivnosti će se sprovesti u Podgorici, Beranama, Rožajama i Bijelom Polju.\nUkupna vrijednost projekta: 5900 EUR


Društvo Autor:Aleksandar Nastevski20. jul. 202119:00 > 21:46\nPojedini srpski turisti u Grčkoj naišli su na probleme prilikom očitavanja QR koda sa zelenih sertifikata, u E-upravi su za portal Nova.rs naveli da naši sertifikati nemaju nikakve tehničke nedostatke, već je problem nastao u korišćenju EU aplikacije koja čak ne može da očita ni kodove članica Unije.\nNakon što su se pojedini građani Srbije koji se nalaze u Grčkoj požalili domaćim medijima da su imali problema sa učitavanjem njihovog QR koda na digitalnom zelenom sertifikatu, a neki turisti iz Srbije navodno nisu mogli da se ukrcaju na trajekte u lukama Uranopoli i Tripiti, jer policajci nisu mogli, kako tvrde da učitaju kod. Iz E-uprave za portal Nova.rs navode da ne postoji nikakav tehnički problem sa očitavnjem koda i da je problem u aplikaciji koju je napravila Evropska unija za svoje članice.\neUprava: Izdato više od 700.000 zelenih sertifikata\n„Ovaj problem je nastao EU kada je napravila aplikaciju za čitanje QR kodova zemalja članica EU. Još uvek nisu ni sve članice standardizovale taj kod i vrlo je verovatno bilo problema u komunikaciji u Grčkoj kada je policajac otvorio tu EU aplikaciju i pokašao da očita taj dokument“, kaže Dragana Bečić iz E-uprave za Nova.rs i dodaje da Srbija sa Grčkom ima potpisan bilateralni sporazum o međusobnom priznavanju sertifikata.\nGrci imaju jasnu instrukciju kako se očitava QR kod našeg zelenog sertifikata, a to je kamerom telefona ili tablet uređaja, poručuju iz E-uprave.\nOni pretpostavljaju da Grci uvode neka pravila i da oni nisu do kraja preneli informacije tim novim službama o našim sertifikatima i da su se grčki službenici zbunili i očitali EU aplikacijom.\nMinistarstvo trgovine i telekomunikacija je već kontaktiralo grčku stranu ovim povodom i trenutno se radi na rešavanju ovog problema.\n„Nema tehničkih problema sa sertifikatom i svaki naš kod je čitljiv. Mi još čekamo jasnu instrukciju EU kako da standardizujemo taj kod i još uvek ni te zemlje članice nisu to uradile“, dodaju u E-upravi.\nU E-upravi navode da naši sugrađani ni slučajno ne koriste tuđe QR kodove i da traže da se njihovi sertifikati očitaju telefonom ili tabletom, kako je predviđeno sporazumom.\n„Nikad nam niko nije javio da nije mogao da pređe granicu od svih do sada izdatih naših zelenih sertifikata“, dodaju za naš portal.\nU E-upravi podsećaju da je do sada izdato više od 700.000 zelenih sertifikata i da im se do sada niko nije obratio da je imao problema da sa njim nije mogao da pređe granicu.\nDodaju i da još uvek naši timovi čekaju instrukcije kako da prialgode naše sertifikate za pomenutu aplikaciju.\n„Naš kod je i napredniji po informacijima koje sadrži i kako su one zaštićene, ali moramo imati tačnu instrukciju prilagođavanja, ali ih još uvek nemamo i cekamo da dodjbijemo“, kaže Dragana Bečić iz E-uprave.\nDigitalni zeleni sertifikateupravaGrčkaKancelarija za IT i eUpravaSrpski turisti


Neće pa neće, koga će Solskjer poslati na Arsenal? - Sportske.net\nNorveški stručnjak u velikim problemima pred narednu nedelju.\nPremijer liga - Poraz Junajteda u Londonu, Palas ispustio pobedu u nadoknadiOsam meseci bez gola ili asistencije, Junajted ipak nudi novi ugovor!Matiću odgovor iz Italije?"Zlatna lopta", "zlatni dečak", "zver" koja je očarala Fergija, kakva šteta, proćerdana karijera, kraj u 31. godini!Barsa kuca na vrata Old Traforda, Junajted reaguje!\nMančester Junajted je danas izgubio u Londonu, bolji od "crvenih đavola" je ovog puta bio Vest Hem koji je slavio golovima Jarmolenka i Kresvela. Ono što pored novog neuspeha brine jeste to što Ole polako ostaje bez napadača.\nDanas se povredio i Markus Rašford, deluje da je ozbiljnije prirode Englez se sam povredio u 60. minutu te je Solskjer morao da odigra zadnjih pola sata sa tek oporavljenim Lingardom na poziciji klasične devetke.\nTek sada dolaze posledice što odlazak Lukakua i Sančeza nije pokriven, navijači su sa razlogom ljuti na Eda Vudvorda. Marsijal bi trebao da se vratio do sledećeg vikenda, to je veliko ali, dok Rašford deluje da će uz meč sa "tobdžijama" propustiti i nastupe reprezentacije Engleske.


Rebalans budžeta RS na posebnoj sjednici Skupštine - Klix.ba\n3.9.2012. u 14:01\nPoslanici Skupštine Republike Srpske razmatrat će sutra rebalans ovogodišnjeg budžeta po hitnom postupku.\nEntitetska vlada je za ovo posebno skupštinsko zasjedanje uputila Prijedlog rebalansa koji iznosi milijardu i 810 miliona KM i manji je za 15 miliona od usvojenog budžetskog okvira.\nVlada u obrazloženju predloženog rebalansa priznaje da je radi smanjenja fiskalnog deficita i unapređenja srednjoročne fiskalne održivosti, krenula u pregovore s MMF-om o odobrenju novog kreditnog aranžmana.\n- Radi odobrenja stand-by aranžmana, potpisano je Pismo namjere Bosne i Hergovine prema MMF-u, u kojem se Vlada RS-a, između ostalog, obavezala da će usvojiti rebalans budžeta u skladu s obavezama iz ovog pisma do sredine septembra 2012. godine, stoji u dokumentu.\nRebalans je predložen po hitnom postupku, zbog kratkoće vremena koje je preostalo entitetskoj vladi do spomenutog roka.\nVlada RS-a također priznaje da su prihodi smanjeni ispod planiranog nivoa, a posebno kada je riječ o prihodima od indirektnih poreza, ali i entitetskog poreza na dobit.\nPreciznije, za sedam mjeseci naplaćeno je 6,6 posto manje prihoda po osnovu poreza na dobit nego u istom periodu lani, navodi Vlada RS-a.\nEntitetski premijer Aleksandar Džombić izjavio je danas da vjeruje da će predloženi rebalans biti usvojen, dok opozicija potvrđuje da neće glasati za taj dokument.\nOni optužuju vladu Aleksandra Džombića da je odgovorna za krizu u RS-u zbog čega je neophodno i novo zaduženje kod Međunarodnog monetarnog fonda, kao i da je izvršna vlast štedjela na socijalno-ugroženim kategorijama, ali ne i na reprezentaciji, budžetskim izdvajanjima za medije i za, između ostalog, vjerske zajednice koje su dobile čak pet miliona više sredstava.\nPare za rad će dobiti i kancelarija RS-a u Mostaru i to u ovoj godini 50.000 maraka, što je za deset hiljada više nego što će vlast dati za sanacije elementarnih nepogoda u RS-u.\nTakođer, i pojedini budžetski korisnici dobit će nakon rebalansa više sredstava, a među njima se posebno izdvaja Ustavni sud RS-a, koji će dobiti 50.000 KM više sredstava i to za reprezentaciju, režije te za naknade van radnog odnosa.\nGotovo 100.000 maraka više iz budžeta RS-a bit će izdvojeno za potrebe Helikopterskog servisa RS-a, a u rebalansu budžeta, između ostalog, povećane su im stavke rashoda po osnovu smještaja i putovanja sa 194.000 na 274.000 KM.\nUštedjet će se oko milion maraka na izgradnji objekata za djecu, subvencijama za šumarske radove, grantovima za humanitarne organizacije, povratku, ali i transferima za fond PIORS u iznosu od dva miliona KM.\nNa kritike opozicije, Džombić je ustvrdio da u rebalansu nema radikalnih rezova i smanjenja socijalnih davanja.\n“To su manje uštede po svim pozicijama”, rekao je Džombić.\nNakon zahtjeva opozicije, potvrdio je da se nađe i pismo namjera MMF-u o detaljima na šta se to vlast obavezala da bi ta finansijska institucija odobrila novi kredit za BiH.\nIz SDS-a je također nedavno upozoreno da, ukoliko parlament sutra i usvoji rebalans budžeta, taj dokument mora proći i Vijeće naroda RS-a.\nPo poslovniku, klubovi u Vijeću imaju rok od sedam dana da se izjasne, a ukoliko bi se pokrenuo pitanje zaštite vitalnog nacionalnog interesa, to znači da se može desiti da rebalans budžeta RS-a ne prođe sve procedure usvajanja do sredine septembra.\n03.09.2012. u 14:09\nBudimir: RS treba obeštetiti žrtve genocida za koji je odgovorna\n03.09.2012. u 13:59


Donošenje odluke | Psihološko savetovalište „Mozaik“\nDonošenje odluke se definiše kao proces tokom kojeg osoba bira između dve ili više alternative. Istraživanja su pokazala da svakodnevno donosimo više stotina, čak hiljada odluka, ali s obzirom da većina dnevnih odluka nema posledice od dugoročnog značaja, mi im ne dajemo na važnosti. Da li ćemo ustati čim sat zazvoni ili pomeriti alarm za 10 minuta, šta ćemo obući, doručkovati, kojim putem otići do škole ili posla, poneti kišobran ili ne, da li ćemo završiti radne zadatke ili ih odložiti za kasnije, hoćemo li čitati knjigu, gledati film ili izaći, rano leći ili ostati duže budni… samo su neke od odluka koje su deo naše svakodnevice, a mi im ne dajemo na značaju, jer su podrazumevajuće u svakodnevnom životu i nemaju dugoročne posledice od značaja. Samim tim, proces donošenja odluka, u tom kontekstu svakodnevice, je najčešće jednostavan.\nMeđutim, kada su u pitanju životne situacije i događaji koje procenjujemo kao značajne, kratkoročno ili na duže staze, proces odlučivanja može biti vrlo složen i mogu se javiti različite prepreke prilikom odlučivanja. Na primer, izbor mesta stanovanja, zanimanja ili partnera spada u životne događanje koje većina ljudi procenjuje kao veoma značajne i stoga i sam proces odlučivanja doživljava kao komplikovan i stresan. Naravno i druge personalne odluke, bilo da su partnerske, porodične, prijateljske, finansijske ili poslovne prirode, ili one koje se tiču organizovanja slobodnog vremena, osoba može da definiše kao složene ili stresne ukoliko je u njihov ishod visoko investirana.\nFaktori koji utiču na proces donošenja odluka\nNa sam proces odlučivanja utiče više faktora, a jedan od najvažnijih je pomenuti stepen važnosti predmeta odlučivanja. Ukoliko osoba pridaje ishodu odlučivanja veći značaj, više će vremena posvetiti donošenju odluke, biće obazrivija, analitičnija… Na proces odlučivanja utiču zatim i osobine ličnosti individue, njen kognitivni stil, stavovi, vrednosti, životni ciljevi, njeno emocionalno stanje, prethodna iskustva, trenutna životna pozicija, okolnosti i drugi faktori.\nFaze u procesu odlučivanja\nProces donošenja odluke podrazumeva više faza.\nNa prvom mestu je prepoznavanje potrebe za donošenjem odluke tj. identifikovanje izazova ili problema sa kojima se osoba susreće. Potrebno je analizirati postavljeni izazov ili problem, što između ostalog uključuje i definisanje ciljeva koji se žele postići odnosno realizovati.\nNakon toga sledi faza prikupljanja informacija. Tokom ove faze osoba koristi različite izvore, u zavisnosti od definisanih ciljeva, kako bi došla do informacija koje su od značaja za odluku koju želi da donese. Nekada je dovoljno da se u većoj meri orijentiše na samoanalizu i time će već doći do odluke, a ponekad je potrebno da se posluži spoljašnjim resursima, knjigama, internetom, savetima drugih ljudi itd. da bi sakupila dovoljno relevantih informacija.\nSledeći korak je definisanje alternativa. Već tokom faze prikupljanja informacija određene mogućnosti će doći do izražaja. Međutim, korisno je dodatno se angažovati kako bi se što više potencijalnih poželjnih alternativa identifikovalo.\nU narednoj fazi, evaluacija alteranativa, se svaka mogućnost procenjuje, analiziraju se njene pozitivne i negativne strane, razmatra se do kakvog bi ishoda potencijalna alternativa dovela, da li je ona u skladu sa postavljenim ciljem i potom se bira opcija koja je najpoželjnija.\nKada se individua odluči za određenu alternativu (izbor najpoželjnije opcije) sledi njeno sprovođenje u delo tj. realizovanje odluke. Na samom kraju dolazi se do evaluacije efekata odluke, tj. procenjuju se posledice do kojih je dovela izabrana opcija. Ukoliko su one zadovoljavajuće, osoba ostaje pri svom izboru, a ako je ono što je usledilo nezadovoljavajuće, individua se može ponovo angažovati u cilju donošenja drugačije odluke, one koja bi bila optimalnija.\nPsihološke prepreke u procesu odlučivanja\nBilo da su u pitanju odluke koje su od manjeg značaja za individuu ili one kojima pridaje veliku važnost, proces odlučivanja mogu ometati psihološke blokade različitog tipa. Najučestalije emocionalne prepreke pri donošenju odluka, tj. one zbog koji se osobe najčešće obraćaju psihoterapeutima za pomoć, su osećanje straha povodom donošenja pogrešne odluke i depresivno raspoloženje.


Tahiri: Spremni smo da delimo informacije sa Srbijom - Centar za evroatlantske studije - CEAS\nNa snazi je protokol o uzajamnoj pravnoj pomoći, proistekao iz dijaloga sa Srbijom, koji mi već primenjujemo. Razmatramo zahteve koji su stigli od srpskih vlasti u vezi sa slučajem gospodina Ivanovića, i daćemo naš koordinisani odgovor vrlo brzo, naročito kada je reč o deljenju informacija koje se odnose na našu istragu. Pored saradnje koja proističe iz Briselskog sporazuma o deljenju informacija, spremni smo da sarađujemo sa Srbijom i u pronalaženju ubica braće Bitići i rasvetljavanju drugih masovnih ubistava albanskih građana koje srpski sudovi nisu rešili, uključujući teške optužbe za spaljivanje tela albanskih civila u Srbiji, kaže u razgovoru za Danas Abeljard Tahiri, ministar pravde Kosova.\nNaš sagovornik navodi da “takođe pozivam srpsku državu da odgovori ko je ubio srpsku decu u kafeu Panda 1998. godine. “Predsednik Vučić je nagovestio da je ove srpske tinejdžere ubila srpska tajna policija. Potrebno je da imamo prekograničnu saradnju da bi se identifikovala ta ubistva iz devedesetih, koja su izazvala tako mnogo bola širom bivše Jugoslavije i koja su potekla iz Beograda”, poručuje Tahiri.\nDa li je, dakle, moguća bilo kakva saradnja kosovskih i srpskih vlasti kako bi se pronašli odgovorni za ubistvo Olivera Ivanovića?\n- Kosovska vlada je otvorena za bilateralnu i multilateralnu saradnju. Zbog toga i težimo članstvu u Interpolu - da bismo garantovali međunarodnu saradnju u borbi protiv organizovanog kriminala, ekstremizma i terorizma. Nažalost, postoji nekoliko pitanja koji sprečavaju takvu saradnju. Najpre, Beograd pokušava da blokira međunarodnu saradnju Kosova u domenu pravosuđa, nedostatak volje da se uhvati ukoštac sa pitanjima iz rata vođenog 1999. Apsurdno je da postoji više slučajeva kojima se bave kosovski sudovi nego onih kojima se bave srpski sudovi iz tog vremena, iako je utvrđena istina da su tadašnji srpski lideri, policijske snage, vojska i paravojske odgovorni za ove užasne zločine.\nSmatrate li da je ubistvo Ivanovića politizovano?\n- Kosovske vlasti rade profesionalno. Ponudili smo nagradu od 10.000 evra za svaku informaciju koja bi vodila hapšenju ubica. Pronađen je zapaljeni automobil koji je, izgleda, povezan sa ubistvom. Neću otkrivati više informacija o istrazi, ali, nažalost, prateći izveštavanje srpskih medija, ovo ubistvo se koristi da bi se potpirile etničke strasti u Beogradu protiv Albanaca. To je veoma loše i, zaista, predstavlja politizaciju ubistva.\nDa li su Srbi, prema vašem mišljenju, danas bezbedni na Kosovu?\n- Kosovski Srbi i drugi građani su sada bezbedniji nego što su to bili tokom dugog niza godina. Dramatično je smanjena stopa interetničkog nasilja, prema našim podacima, kao i prema podacima Euleksa. Podaci Interpola o nasilnim zločinima takođe pokazuju da su kosovski gradovi među najbezbednijim u čitavoj Evropi. Radili smo naporno da integrišemo srpsku manjinu u policijske i pravosudne strukture. Dijalog u Briselu je pomogao da se severne opštine zakonski, ustavno i politički integrišu u ostatak Kosova. Ipak, jasno je da mnoge nelegalne i paralelne strukture, sa kriminalnim zaleđem, koje često potiču iz Srbije, ne žele mirnu integraciju. Kriminalnim strukturama na obe strane više je godilo da Mitrovica bude podeljena i bez vladavine prava. Predano radimo, uz pomoć SAD, EU i svih partnera da zaista proširimo i zacementiramo vladavinu prava na celoj teritoriji Kosova. Situacija nije savršena, i dalje postoji mnogo stvari koje moramo da unapredimo, naročito u borbi protiv korupcije i organizovanog kriminala, koji nemaju etničku pripadnost i izazivaju ljutnju kod svih građana Kosova.\nOsuda napada na imovinu Srba\nZašto nisu rešeni nedavni slučajevi napada na imovinu srpskih povratnika na Kosovu?\n- Kosovska srpska manjina je angažovana u institucijama, uključujući policiju i sudove, što je pomoglo da se uhvatimo ukoštac sa nekim kriminalnim pitanjima. Snažno osuđujemo, kao Ministarstvo i kao Vlada, bilo kakve napade na imovinu onih koji odluče da se vrate na slobodno Kosovo. Ali, češće je slučaj da ovo nisu etnički zločini već pljačke i provale u kuće, što se dešava u svim gradovima na Kosovo, bez obzira na etničku pripadnost. To se dešava širom Zapadnog Balkana. Po statistici, situacija na Kosovu nije gora nego u susednim državama kada je reč o ovim vrstama zločina. Policija i tužilaštvo predano rade da se otkriju krivci.


Srbija: moguci novi izbori | Institute for War and Peace Reporting\nSrbija: moguci novi izbori\nHitno je neophodno postizanje kompromisa ako se zeli da demokratske stranke u zemlji formiraju vladu.\nGlavne prodemokratske stranke u Srbiji pokusavaju da pokrenu stvari sa mrtve tacke u medjustranackim razgovorima. Usled zastoja do koga je doslo, Srbija je jos uvek bez nove vlade, a neuspeh u pregovorima bi mogao dovesti do raspisivanja novih izbora.\nMuka da se sastavi vlada traje od parlamentarnih izbora 28. decembra na kojima je ultranacionalisticka Srpska radikalna stranka, SRS, osvojila iznenadjujuce veliki broj glasova – ali ipak nedovoljno da bi je formirala.\nPosto nijedna druga stranka nije bila spremna da se pridruzi tvrdokornoj desnicarskoj stranci u vladajucoj koaliciji, partije demokratskog bloka pokusavaju da postignu sporazum. Ipak, razgovori su zapali u corsokak.\nPosmatraci se sada nadaju postizanju kompromisa nakon sto je Demokratska stranka, DS, 22. januara otvorila mogucnost za obnavljanje dijaloga rekavsi da bi smatrala gestom dobre volje ukoliko bi dobila polozaj predsednika skupstine u novom sazivu srpskog parlamenta.\nCinilo se da se situacija zapravo pogorsava samo dan ranije kada je lider Demokratske stranke Boris Tadic saopstio na konferenciji za stampu da ce uskratiti podrsku manjinskoj vladi koju bi cinile Demokratska stranka Srbije, DSS, reformski G17 Plus i koalicija Srpskog pokreta obnove, SPO, i Nove Srbije, NS. Umesto toga, Tadic insistira na formiranju vecinske vlade u kojoj bi se nasla i njegova partija uz gorepomenute demokratske stranke.\nTu mogucnost je kategoricki odbacio Dragan Marsicanin, potpredsednik DSS-a, optuzujuci Tadicevu stranku za povlacenje neodgovornih politickih poteza. Marsicanin je Demokratsku stranku optuzio za zastoj u stranackim pregovorima.\nFormiranje parlamenta ce poceti 27. januara. Medjutim, sukob izmedju dve glavne prodemokratske stranke – koje su zajednickim naporima zbacile Slobodana Milosevica s vlasti u oktobru 2000. godine u okviru Demokratske opozicije Srbije, DOS – mogao bi dovesti do raspisivanja novih izbora.\nStojan Cerovic, politicki komentator beogradskog nedeljnika "Vreme", izjavio je za B92 da je kompromis jos uvek moguc.\n"Mislim da ce biti jos pregovora," smatra Cerovic. "Ako DSS i DS nisu u stanju da zajedno formiraju vladu, onda izbori tu ne mogu da pomognu jer nijedna stranka demokratskog bloka ne moze da osvoji vecinu. Situacija bi bila potpuno ista – stoga bi problem trebalo resiti sada."\nVreme je od sustinskog znacaja imajuci u vidu opasnost od raspisivanja novih izbora zbog oklevanja i kolebanja glavnih parlamentarnih stranaka. Ukoliko bi se raspisali novi izbori, analiticari strahuju da bi glasaci mogli kazniti demokratske stranke zbog njihove neodlucnosti i medjusobnog sporenja i okrenuti se radikalima.\nPoliticki analiticar Ljiljana Bacevic primecuje: "Sve partije koje su ukljucene u pregovore i njihove elite moraju biti svesni cinjenice da je njihov jedini pravi protivnik Srpska radikalna stranka."\nPepirke izmedju prodemokratskih stranaka traju vec nekoliko poslednjih godina.\nDemokratska stranka Srbije, DSS, prva je napustila vladajucu koaliciju kojom je dominirala DS nakon rusenja Milosevicevog rezima. DSS je optuzio svog politickog rivala unutar DOS-a za korupciju, saradnju sa kriminalnim bandama i krsenje demokratskih procedura. Dve godine kasnije, stranka G17 Plus je ucinila to isto.\nTokom izborne kampanje, lider DSS-a i bivsi predsednik savezne drzave Vojislav Kostunica je u vise navrata izjavio da ne zeli vladu u kojoj bi se nasla nepopularna Demokratska stranka. Suocavajuci se sa izborom izmedju vecinske i manjinske vlade, Kostunica se odlucio za potonju opciju cime je prakticno odbacio mogucnost ucesca Tadiceve stranke u vlasti.\nAnaliticar Djordje Vukadinovic kaze za IWPR da su sve partije demokratskog bloka – kao i Srpska radikalna stranka – stekle svoje glasove na izborima kritikujuci Demokratsku stranku, te da bi izgubile svoj kredibilitet ako bi formirale vladu sa tom strankom.\nDo nedavno je Tadic, koga DSS vidi kao moguceg saveznika, podrzavao ideju manjinske vlade. Medjutim, veruje se da Tadic nije bio u stanju da zadrzi ovu fleksibilnu poziciju zbog pritiska raznih frakcija u stranci.\nKonacna odluka Demokratske stranke o eventualnoj podrsci manjinskoj vladi ce se doneti na sastanku glavnog odbora partije koji je zakazan za 25. januar, ali je tesko videti kako bi ova stranka mogla podrzati manjinsku vladu.\nVisoki zvanicnik Demokratske stranke je, pod uslovom da mu se na navodi ime, izjavio za IWPR da ogorcena borba za prevlast unutar same stranke otezava pregovore o formiranju nove vlade.\nTadic i odlazeci srpski premijer Zoran Zivkovic se trenutno bore za poziciju stranackog lidera i naslednika pokojnog predsednika stranke i bivseg srpskog premijera Zorana Djindjica.\n"Trenutni odnos snaga ce nece menjati do 21. februara kada bi Demokratska stranka trebalo da izabere Djindjicevog naslednika. Mada, ne mozemo iskljuciti mogucnost da ovaj haos pogorsa nakon izborne skupstine," smatra visoki zvanicnik DS-a.\nLjiljana Bacevic veruje da ce se vlada formirati tek kada Demokratska stranka bude razresila unutrasnje sukobe. Ona takodje misli da bi se trenutni stav ove partije o manjinskoj vladi mogao promeniti.\nKostunica uporno ponavlja da nece dopustiti ulazak Demokratske stranke u vladu dok se ne prekinu sve veze sa kljucnim licnostima nepopularne odlazece vlade koje optuzuje za korupciju, kriminal i nedemokratsko ponasanje.\nAko se to dogodi, Tadica bi mogli pozvati da se pridruzi novoj vladi nesto kasnije pod uslovom da preuzme vodjstvo unutar stranke i oslobodi se kompromitovanih stranackih ljudi.\nMedjutim, Demokratska stranka ce mozda biti prisiljena da donese odluku znatno pre toga. Izvori IWPR-a sugerisu da bi medjunarodna zajednica mogla uskoro insistirati da Demokratska stranka podrzi koalicioni sporazum koji bi potpisali DSS, G17 Plus i koalicija SPO/NS 20. januara kao platformu – u kome se odredjuje stav prema Haskom tribunalu, novom Ustavu i buducim reformama – koja u potpunosti odrazava politicki program same Demokratske stranke.\nAnonimni izvor iz Demokratske stranke je potvrdio za IWPR da se ocekuje kako ce ova vrsta pritiska na DS ubrzo postati realnost.\nDo sada je medjunarodna zajednica imala neutralan stav po ovom pitanju. Analiticari veruju da ce vecina opcija biti prihvatljiva za Vasington i Brisel – zapravo sve varijante koje ne podrazumevaju ucesce Miloseviceve partije i Srpske radikalne stranke.\nJedan zapadni zvanicnik, koji je zeleo da ostane anoniman, kaze: "Medjunarodna zajednica bi zelela da vidi kako sve demokratske snage u ovoj zemlji ulazu napore da prevazidju medjusobne sporove sto je pre to moguce i postizu koalicioni sporazum."\nVisoki predstavnik Evropske Unije za spoljnu politiku Havijer Solana se, do sada, ustrucavao od pominjanja najpozeljnije opcije, ali je apelovao na demokratski blok da postigne sporazum o formiranju vlade sto je pre to moguce.


Asus VZ279HE-W IPS Beli monitor cena, cene Srbija, prodaja Beograd Novi Sad Niš\nAsus VZ279HE-W IPS Beli monitor cene\nAsus VZ279HEWIPS Tip panela IPS, Dijagonala ekrana u inčima 27, Maksimalna rezolucija 1920 x 1080, Odziv 5 ms, Full HD... specifikacija\ncena 29.520,00 din | prodavnica (1)\nAsus 27' VZ279HE-W, Ultra-slim frameless, beli\ncena od 26.330,00 din\ncena od 30.933,00 din\nEPonuda nije internet prodavnica već Vam omogućava da brzo i lako nađete Asus VZ279HE-W IPS Beli monitor po najjeftinijoj ceni. Naš cilj je da kupci budu što bolje informisani o ponudi Asus monitor VZ279HE-W IPS Beli na tržištu Srbije. Vrlo lako nalazite željeni proizvod za kategoriju Monitori cene, ne morate da lutate od sajta do sajta za Asus Monitori, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Asus VZ279HE-W IPS Beli monitor sa PRODAVCEM. EPonuda ne može da garantuje potpunu tačnost specifikacije i slika za Asus VZ279HE-W IPS Beli monitor. Pre kupovine, podatke za Asus monitor VZ279HE-W IPS Beli proverite na sajtu PROIZVOĐAČA.


Predsjednik udruženja lobista Crne Gore, Kostadin Pušara, najvaio je da će na Univerzitetu Crne Gore uskoro biti formiran odsjek za lobiranje, što će biti prvi korak ka zvaničnom verifikovanju ovog zanimanja u Crnoj Gori.\nZa sada u Crnoj Gori nema registrovanih lobista, iako je Skupština usvojila Zakon o lobiranju ("Sl. list CG", br. 52/2014). U Crnoj Gori trenutno postoji Udruženje lobista kao nevladina organizacija, sa idejom da promoviše lobiranje kao profesiju i zanimanje u funkciji borbe protiv korupcije, kakva je inače praksa u demokratskim državama. Iako pojedinačni klubovi lobista za sada ne postoje, to bi se uskoro moglo promijeniti, jer će na Univerzitetu Crne Gore biti formiran odsjek za ovu profesiju.\nPušara je naveo da se uskoro očekuje verifikacija ovog studijskog programa, koji će lobiranje smjestiti među "legalizovane" profesije. Pojedinci, osim diplome odsjeka za lobiranje i položenog specijalističkog ispita, moraće da zadovolje i nekoliko drugih, važnih kriterijuma.\n"Prije svega moraće da budu državljani Crne Gore, da se radi o uglednim ličnostima, da nemaju kriminalni dosije, da nisu osuđivani, a takođe će u određenim oblastima morati da pokažu zavidne rezultate koji bi ga preporučili za ovo zanimanje", naveo je Pušara. Kao takve, on vidi bivše ambasadore, političare ili pojedince koji su svojim radom dali značajan doprinos funkcionisanju države.\nPušara je istakao i da je lobiranje zanimanje kojem se u zadnje vrijeme daje sve veći značaj. Kako kaže, nijedan ozbiljan investitor neće donijeti odluku o ulaganju dok ne čuje mišljenje lobiste.\nZbog toga je, smatra on, Crna Gora, kada je donijela Zakon o lobiranju istupila ispred svih drugih država regiona. Kaže da će se upravo zbog toga, juna 2016. godine u Crnoj Gori održati sastanak svih lobista Evrope.


Privremeno obustavljanje posjeta\nZbog vanrednih okolnosti uzrokovanim pandemijom virusa Covid-19 u Bosni i Hercegovini je na snazi niz mjera koje ograničavaju kretanje i direktni kontakt između osoba u cilju sprečavanja prenošenja zaraze.\nIste mjere se primjenjuju i u Centralnoj banci Bosne i Hercegovine, te u želji da zaštitimo zdravlje uposlenika i građana, maksimalno su ograničeni kontakti, sastanci (osim onih koje je moguće organizovati elektronski) te prisustva ili organizacija bilo kakvih skupova.\nImajući ovo u vidu i kao društveno odgovorna institucija, ovim putem vas obavještavamo da do daljeg nećemo biti u mogućnosti da prihvatamo zahtjeve i organizujemo posjete zainteresovanih grupa u sklopu aktivnosti finansijske edukacije i inkluzije.\nU narednom periodu, radićemo na tome kako bi vam putem ove web stranice mogli ponuditi nove zanimljive sadržaje o temi finansijska edukacija i inkluzija.\nStručni tim za finansijsku edukaciju i inkluziju CBBiH


Rute: Širenje Rusije je realnost - Naslovi.net vesti\nPremijer Holandije Mark Rute rekao je da izjave ministra spoljnih poslova o ruskom ekspanzionizmu, koji je danas podneo ostavku, oslikavaju stvarnu situaciju.\n"Ukoliko pogledate šta je Rusija radila u poslednjih 10-15 godina, politika koju su vodili, morate reći da je usmerena na proširenje", rekao je Rute, prenosi Rojters. Holandski ministar spoljnih poslova Halbe Zejlstra podneo je... »\nRute: Širenje Rusije odgovara stvarnosti\nAmsterdam -- Premijer Holandije Mark Rute rekao je da izjave ministra spoljnih poslova o ruskom ekspanzionizmu, koji je podneo ostavku, oslikavaju stvarnu situaciju.\nOn je ostavku objavio na početku sednice parlamenta na kojoj se očekivalo da ga opozicija ispituje o toj laži. „Reč je o kredibilitetu ministra spoljnih poslova Kraljevine Holandije. Taj kredibilitet mora biti izvan svake... »


Gembird NP-SW5-02 svič cena, cene Srbija, prodaja Beograd Novi Sad Niš\nGembird NP-SW5-02 svič cene\ncena od 990,00 do 1.000,00 din | prodavnica (2)\nTrenutno nemamo slike za Gembird NP-SW5-02\nEPonuda nije internet prodavnica već Vam omogućava da brzo i lako nađete Gembird NP-SW5-02 svič po najjeftinijoj ceni. Naš cilj je da kupci budu što bolje informisani o ponudi Gembird svič NP-SW5-02 na tržištu Srbije. Vrlo lako nalazite željeni proizvod za kategoriju Svičevi cene, ne morate da lutate od sajta do sajta za Gembird Svičevi, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Gembird NP-SW5-02 svič sa PRODAVCEM. EPonuda ne može da garantuje potpunu tačnost specifikacije i slika za Gembird NP-SW5-02 svič. Pre kupovine, podatke za Gembird svič NP-SW5-02 proverite na sajtu PROIZVOĐAČA.


Osamostaljivanje kosovskog elektroenergetskog sistema: Nedovršen posao izazvao nemir na sjeveru zemlje - eTrafika\n03/03/2021 12 min za čitanje\nOsamostaljivanje kosovskog Operatora sistema transmisije i tržišta električnom energijom od Elektromreže Srbije dogovoreno je u pregovorima pod vođstvom tadašnje evropske komesarke Ketrin Ešton i bilo je jedna od tačaka Briselskog sporazuma koji su 2013. potpisali premijeri Ivica Dačić i Hašim Tači. U tom trenutku pitanje snabdevanja strujom postalo je tehničko, ali se i vrlo brzo vratilo na teren politike.\nPišu: G. Vlaović, žurnal.info i M. N. Stevanović (danas.rs)\n“Kosovo je energetski nezavisno i vrši kontrolu snabdevanja na celoj svojoj teritoriji”, objavile su sredinom decembra prošle godine vlasti u Prištini predstavljajući to kao političku pobedu i veliki korak ka potpunom priznanju državnosti. U srpskoj javnosti je ta informacija “zatrpavana” koliko se moglo a obe strane podigle su “zid ćutanja”, pa su i novinarima i poslovnom svetu na tržištu električne energije uskraćeni odgovori na konkretna pitanja. Ne bez razloga. Naime, sve dileme iz procesa odvajanja daleko su od rešenih, a pregovori koji se izgleda vode ispod radara javnosti, ne teku glatko.\nOsamostaljivanje kosovskog Operatora sistema transmisije i tržišta električnom energijom (KOSTT) od Elektromreže Srbije (EMS) dogovoreno je u pregovorima pod vođstvom tadašnje evropske komesarke Ketrin Ešton i bilo je jedna od tačaka Briselskog sporazuma koji su 2013. potpisali premijeri Ivica Dačić i Hašim Tači. U tom trenutku pitanje snabdevanja strujom postalo je tehničko, ali se i vrlo brzo vratilo na teren politike. Tako je predsednik Srbije Aleksandar Vučić neuspeo pokušaj KOSTT-a 2018. da uđe u Evropsku mrežu operatora prenosnog sistema (ENTSO), što je takođe bio deo briselskog paketa, ocenio kao veliki uspeh, značajniji čak i od sprečavanja Kosova da postane član Interpola. Ipak, u aprilu prošle godine KOSTT je postao članica ENTSO, a istovremeno je potpisan sporazum kojim je on dobio samostalnost i saglasnost da pripadnost energetskom bloku Srbije, u kome su još Severna Makedonija i Crna Gora, zameni pristupanjem Albaniji. Sporazum je stupio na snagu 15. maja prošle godine, a od 14. decembra i poslednji “džep”, četiri opštine na severu sa pretežno srpskim stanovništvom koji se preko trafostanice Valač snabdevao iz mreže Elektroprivrede Srbije (EPS), prešao je u nadležnost kosovskog operatora.\nPrema Briselskom sporazumu, najkasnije 30 dana od momenta osamostaljivanja elektromreže, kosovske vlasti trebalo bi da daju licencu za rad ćerka firmi EPS-a koja bi bila zadužena za snabdevanje uglavnom severa Kosova. Problem je nastao jer su kosovske vlasti spremne da daju licencu samo za snabdevanje, dok srpska strana smatra da ima pravo na dva preduzeća, od kojih bi se jedno bavilo snabdevanjem a drugo distribucijom i naplatom. Licenca nikako da stigne a najzabrinutiji su građani sa severa Kosova koji ne znaju ko će im obezbediti i ko naplatiti struju. Prema rečima urednice portala Kossev, Tatjane Lazarević, informacije ne dobijaju ni iz Prištine ni iz Beograda a jedino što novinari mogu da “izvuku” su podaci iz zvaničnih dokumenata.\n– Prema Briselskom energetskom sporazumu, obe strane su se složile da osnuju takvu kompaniju u skladu sa kosovskim pravnim i regulatornim okvirom. Navodi se i da će nova kompanija vršiti snabdevanje električnom energijom i da može da pruža usluge distribucije (kao što su naplata, prikupljanje, održavanje i fizičko povezivanje novih korisnika) u četiri opštine na severu sa srpskom većinom i biće u mogućnosti da kupuje i prodaje energiju na otvorenom tružištu. Srbija koja se do sada opirala planu primene Energetskog sporazuma i zbog potraživanja u trafostanici Valač i Gazivoda, dobila je još jedan problem: odbijanje da osnuje sopstvenu distribuciju. Zvaničnici srpske vlade više puta su rekli i da čekaju uspostavljanje Asocijacije opština sa srpskom većinom, što je takođe deo dogovora iz Brisela – kaže Lazarević.\nOna objašnjava da prema sporazumu, KOSTT stavlja pod svoju kontrolu podstanicu Valač, u severnom delu, koja je inače bila deo EMS-a.\n– Na terenu, struja više ne stiže iz Srbije, taj kanal je zatvoren. Ima je ali su prekidi češći nego ranije. Zbog čega, ne znamo. Pokušali smo da više saznamo od direktora kancelarije za KiM, ali je i on izbegavao konkretan odgovor, samo je tvrdio da građani neće ostati bez napajanja. Računi još ne stižu ali se očekuju vrlo brzo – kaže Lazarević.\n(Tanja Lazarevic, novinarka, Kossev, 04.01.2019 Kosovska Mitrovica, Foto Marija Jankovic)\nNikola Nedić iz kompanije Energia Gas & Power koja posluje na otvorenom tržištu električne energije, kaže da se osamostaljivanjem kosovske mreže nije mnogo toga promenilo u regionu, osim što sada sve potrebe, viškove i manjak mora da reguliše Albanija a ranije je to činila Elektromreža Srbije (EMS). On smatra da EPS u ekonomskom smislu ne bi trebalo da ima bilo kakve posledice zbog izdvajanja energetskog sistema Kosova, ali i potvrđuje da je teško doći do informacija.\n– Kosovo iz svoje proizvodnje nema dovoljno energije, najvećim delom se dobija iz termoelektrana Obilić kod Prištine, koje su jako stare i neefikasne, često ispladaju iz sistema i nisu u pogonu. Pri tom i ugalj je jako lošeg kvaliteta, tako da rade vrlo otežano. Generalno, upućen je na uvoz struje, nabavlja je na tenderima, u pregovaranju, od svih aktivnih trgovaca u regionu ili na aukcijama. To je otvoreno tržište na kome je jedini kriterijum cena i eventualno načini plaćanja. Ali, ono što ometa funkcionisanje je što elektroenergetska granica između Kosova i Srbije još nije uspostavljena – kaže Nedić i dodaje da one postoje sa Crnom Gorom, Severnom Makedonijom i Albanijom i da su na njima sve firme koje trguju strujom iz regiona.\nOno što Briselski sporazum nije rešio a važan je deo energetskog sistema Kosova, jeste upravljanje jezerom Gazivode. Reč je o veštačkoj akumulaciji koja je najvažniji vodeni resurs na Kosovu, čini 69 odsto ukupnih akumulacija i glavni je izvor vode gradovima poput Kosovske Mitrovice i Gračanice, ali i Prištine i Vučitrna. Uz to, voda iz jezera istovremeno hladi turbine termoelektrane Obilić koja bez toga ne bi radila Takođe, sa kosovske strane nalazi se i hidrocentrala. Međutim, vodotokovi koji pune akumulaciju su na srpskoj strani i ukoliko bi se skrenuo tok reke Ibar, jezero bi presušilo i Kosovo bi imalo sopstvenu struju samo za snabdevanje ključnih institucija, poput bolnica. Resursima jezera sada upravljaju dva preduzeća, jedno pod jurisdikcijom Prištine, drugo Beograda a međusobno se ne priznaju.\nPrvi put Gazovode su se našle na pregovaračkom stolu tek 4. septembra prošle godine, kada je Trampova administracija organizovala razgovore o saradnji Srbije i Kosova. Jedna od tačaka Vašingtonskog sporazuma je i mogućnost zajedničkog upravljanja tim resursom, koji je trebalo da ispitaju i formulišu stručnjaci američkog ministartsva za energetiku. Kako če nova administracija gledati na celokupan sporazum za sada se ne zna, ali postoje pretpostavke na koji način bi se problem rešio.\nNaime, domaći analitičari veruju da će se na kraće staze ići preko međunarodnog upravljanja Gazivodama, a nakon toga na privatizaciju delova energetskog sektora na Kosovu. Spekulacije ppominju plan da se zajedničko korišćenje Gazivoda obezbedi kroz upravljanje inostranih kompanija, najverovatnije privatnih sa Zapada, kojima bi Unmik poverio mandat da gazduje akumulacijom u interesu srpske i albanske strane. Na taj način bi se obezbedilo da nijedna strana ne bude oštećena, odnosno da obe imaju ravnopravan pristup tim resursima.\nU prilog tome ide i činjenica da postoji velika zainteresovanost stranih kompanija za akvizicije u energetskom sektoru Kosova tako da ne bi trebalo da iznenadi ako bi nakon što zaživi proces zajedničkog upravljanja, ta dva preduzeća bila i privatizovana. Time bi se omogućilo njihovo nesmetano funkcionisanje, što je značajno za život oba entiteta. Interesovanje za privatizaciju energetskog i rudarskog sektora na Kosovu pokazuju kompanije sa Zapada ali i iz Kine. Međutim, ako se stvari posmatraju iz geopolitičkog ugla, uz činjenicu da su na Kosovu prisutne NATO trupe, logično je pretpostaviti da bi pre neka zapadna kompanija mogla da postane vlasnik i hidroelektrane i vodovodnih postrojenja na Gazivodama.\nIako srpski zvaničnici smatraju da je tačka Vašingtonskog sporazuma koja se odnosi na pravo korišćenja veštačkog jezera Gazivode benefit za Srbiju, iz njene formulacije se pak ne može uočiti na čemu se to uverenje realno zasniva. Svojevremeno su provladini mediji tumačili da ta tačka predviđa da će Srbija dobiti pravo na hidropotencijale Gazivoda kao i na deo profita koje ostvaruje preduzeće za snabdevanje vodom pod kontrolom Prištine. Međutim, u sadržaju sporazuma se to decidno ne navodi, piše samo da će se „obe strane složiti da sarađuju sa Ministarstvom energetike SAD i drugim odgovarajućim pravnim licima američke vlade na studiji izvodljivosti za potrebe deljenja jezera Gazivode kao pouzdanog snabdevanja vodom i energijom“. Dakle, nigde ne piše da će Srbija imati pravo na deo profita koji ostvaruje Vodoprivredno preduzeće „Ibar – Lepenac“ pod ingerencijom Prištine. Kada je reč o „pouzdanom snabdevanju vodom i energijom“ takođe nije jasno naglašeno šta bi to konkretno trebalo da znači. Pojedine opštine sa većinskim srpskim življem na severu Kosova već se snabdevaju pijaćom vodom iz Gazivoda a sve dobijaju struju iz istoimene hidroelektrane.\nMilica Andrić Rakić, dopisnica Dojče vele iz Zubinog Potoka na severu Kosova, kaže da veruje u mogućnost da se dođe do rešenja koje bi omogućilo da se resursi jezera Gazivode zajednički koriste.\n– Uverena sam da se ide u pravcu dogovora koji će omogućiti zajedničko korišćenja jezera Gazivode što bi obezbedilo i nesmetano finansiranje Javnog preduzeća “Ibar” koje upravlja hidrocentralom “Gazivode” i održava branu. Jedine prihode koje to preduzeće ostvaruje su ona koja obezbeđuje Beograd ali istovremeno nema mogućnost da inkasira zaradu od održavanja sistema koji služi za vodosnabdevanje između ostalog i Prištine – objašnjava naša sagovornica.\n(Milica Andrić Rakić)\nJezero u brojkama\nVeštačko jezero Gazivode nastalo je 1977. godine kada je beogradsko preduzeće Hidrotehnika – Hidroenergetika u ataru sela Gazivode podiglo jednu od najvećih brana u Evropi sa glinenom osnovom po projektu koji je izradi Energoprojekt. Izgrađena je i hidroelektrana „Gazivode“ snage 38 megavata. Osnovna namena jezera je navodnjavanje Kosovske nizije. Kanalima se voda iz Gazivoda odvodi do Gračaničkog jezera i koristi se za snabdevanje Prištine. Gazivode su izgrađene kreditom američke Međunarodne banke za rekonstrukciju i razvoj vrednim 45 miliona dolara. Kredit je nakon raspada SFRJ nastavila da vraća Srbija. Celokupan prostor jezera nalazi se 20 odsto u centralnoj Srbiji, a 80 odsto na teritoriji Zubinog Potoka na Kosovu.\nTrepča na taktičkom čekanju\nIako preduzeće Trepča ne spada u energetski potencijal Kosova, upadljivo je u sličnoj situaciji kao i Gazivode. Nekada najveći rudnik olova i cinka u Evropi, koji je zapošljavao i do 20.000 radnika, UNMIK je 2000. godine podelio na dva dela – Sever i Jug. Oba dela su registrovana u kosovskim institucijama kojima se plaćaju porezi i doprinosi. U Trepči Sever pod srpskom kontrolom zaposleno je više od 3.000 ljudi, a pripadaju mu rudnici Crnac i Belo brdo, površinski kop Koporiš, flotacija, topionica i rafinerija olova Zvečan. Takođe, ima i kopove koji se nalaze u Srbiji, na prostoru opštine Brus i Novi Pazar, rudnik Belo Brdo ima čak i dva ulaza, jedan na teritoriji Kosova, drugi u Srbiji, dok se u Crnac ulazi samo iz Srbije, sa teritorije opštine Novi Pazar. Trepča Jug pod upravom Prištine crpi rudu iz rudnika Novo brdo i Stari trg, a bavi se ekstrakcijom i preradom uglavnom olova i cinka. Ima oko 1.400 radnika. Oba preduzeća imaju proizvodnju koja je daleko ispod predratne i opstaju zahvaljujući dotacijama iz Beograda za Sever i iz Prištine za Jug.\nJasno je da podeljena preduzeća nisu koncipirana da funkcionišu kao odvojeni sistemi, i da bi normalno mogla da rade potrebna su ogromna ulaganja, u onom iznosu koliko je izgubljeno odvajanjem onog drugog dela. Jedino ekonomski održivo rešenje je objedinjavanje po modelu koji je pretpostavljen za Gazivode – međunarodna uprava, potom privatizacija. Bilo je predloga da se Trepča organizuje kao jedinstven sistem po principu holdinga, što bi obezbedilo uspešnije poslovanje, ali srpski deo ne pristaje na upravu koju bi postavila Priština jer se plaše za radna mesta srpskih radnika. Takav potez ometa i činjenica da je Srbija imala značajna ulaganja u Sever, što priznaje i albanska strana. Zato Milica Andrić Rakić, dopisnica Dojče vele iz Zubinog Potoka sa severa Kosova ne veruje da bi u ovom trenutku moglo da dođe do centralizovanog upravljanja Trepčom, odnosno da Sever dođe pod ingerenciju Prištine.\n– Pitanje Trepče u ovom trenutku nije u fokusu kao Gazivode. Ne verujem u mogućnost da Priština preuzme upravljanje, poslovodstvo Trepče Sever ne prihvata takvu mogućnost a država Srbija se poziva na vlasništvo nad rudnikom. Takođe u slučaju da srpski deo preduzeća dođe pod ingerenciju Prištine postoji bojazan od mogućnosti privatizacije što bi ugrozilo egzistenciju zaposlenih u Trepči Sever – kaže ona.\nEkonomski analitičar Branko Pavlović smatra da će pitanje rudarskog basena Trepča u narednom periodu biti sredstvo pritiska na Beograd od strane zapadnih zemalja.\n– Iako se Srbija poziva na vlasništvo, faktičko stanje je takvo da je Priština u mogućnosti da na silu preuzme to preduzeće. Veruje se da će sa Zapada Srbiji najverovatnije u jednom trenutku stići singal: Ako želite da Beograd zadrži kontrolu nad Trepčom Sever, moraćete da priznate nezavisnost Kosova. To je razlog što se pitanje Trepče ne rešava već u ovom trenutku zajedno sa Gazivodama – navodi Pavlović.


Kroz programe Edukativnog centra obuke prošlo 2.150 polaznika | (Vesti - 03.04.2018) Novi Sad\n03.04.2018 u 18:44h\nKroz programe Edukativnog centra obuke prošlo 2.150 polaznika\nU protekloj godini kroz programe Edukativnog centra obuke prošlo oko 2.150 polaznika, a predstavljeni i novi kursevi.\nPotpredsednik Pokrajinske vlade i pokrajinski sekretar za privredu i turizam Ivan Đoković i direktor Edukativnog centra za obuke u profesionalnim i radnim veštinama Novi Sad Đurađ Milanović, održali su konferenciju za medije povodom novog ciklusa obuka u ovoj obrazovnoj ustanovi.\nPredstavljeni su i kursevi koji se prvi put održavaju u Edukativnom centru, poput obuke za menadzera za marketing na društvenim mrežama, za poslovni i diplomatski protokol, kao i obuka za negu kose i tela.\n- Pored standardnih obuka za zanimanja i delatnosti koje su do sada postojale, uvode se nove, poput marketing menadzera na društvenim mrežama, kao i obuke za širok spektar državnih institucija, lokalnih samouprava, ali i za ugostiteljsko-turističke delatnosti. Centar je akreditovan od strane Ministarstva državne uprave i lokalne samouprave za održavanje programa stručnog usavršavanja zaposlenih državnoj upravi i u jedinicama lokalne samouprave. Ovo će predstavljati sistem koji će se nadovezati na državnu akademiju za državnu upravu - rekao je Đoković i dodao da je Sekretarijat sa rukovodstvom Edukativnog centra i uz podršku Pokrajinske vlade, uspeo da sačuva Edukativni centar od prestanka poslovanja i mogućeg gašenja, pri čemu su građani Vojvodine stekli trajno vlasništvo nad Centrom.\n- Nastojimo da unapredimo poslovanje Edukativnog centra kako bi se i što više ljudi obučilo za deficitarna zanimanja, te da se kroz zajedničku saradnju sa Sekretarijatom i nacionalnom službom za zapošljavanje omogući licima da nakon prekvalifikacije i dokvalifikacije dođu do samozaposlenja ili novog radnog mesta - dodao je Đoković.\n- Posebno je važno istaći da Edukativni centar participira na sve međunarodne konkurse od značaja za poslovanje Centra, zajedno sa našim partnerima, za koje smatramo da bi podigli nivo kvaliteta rada. Trudimo se da pratimo savremene trendove i ovim najavljujemo i članstvo Edukativnog centra u Asocijaciji obrazovnih ustanova koje se bave obrazovanja odraslih u Evropskoj uniji- rekao je Milanović.\nPovezane teme edukativni centar novosađani pokrajinska vlada


Godinu dana od „Skenera“, osuđen samo Čačanin - Ozonpress :: internet portal\nTag: Čačanin, godina, osuđen, skener\nGodinu dana nakon dve velike policijske akcije „Skener“ doneta je jedna presuda, a u većini slučajeva istrage i dalje traju. Masovna hapšenja često se koriste u predizborne svrhe i ne predstavljaju sistemsku borbu protiv korupcije, smatraju sagovornici KRIK-a.\nPiše: Nataša Marković, Krik\nSudija Miodrag Plazinić iz Čačka, koji je tokom prve akcije Skener uhapšen zbog sumnje da je primio mito u iznosu od 100 evra, osuđen je na dve godine zatvora i pet godina zabrane rada u pravosuđu. U pitanju je prvostepena presuda – konačnu odluku tek treba da donese Apelacioni sud.\nOvo je ujedno i jedina presuda protiv jednog od uhapšenih u policijskim akcijama „Skener“.\nDve akcije u kojima je uhapšeno ukupno 95 osoba izvedene su u martu i aprilu prošle godine, neposredno pre parlamentarnih izbora. Najavljene su kao „suzbijanje korupcije na teritoriji Srbije“.\nUhapšeni su zaposleni u brojnim državnim i privatnim firmama i to zbog krivičnih dela koja se povezuju sa korupcijom – primanja mita, zloupotrebe položaja, pribavljanje materijalne koristi… Hapšenjima je, kako je tada rečeno, prethodila višemesečna istraga u kojoj je učestvovalo više od dvadeset tužilaštava iz cele zemlje.\n– Pokazaćemo da se korupcija u ovoj zemlji ne isplati i da će svi oni koji se u nju upuste za to morati da snose odgovornost – rekao je u martu prošle godine ministar unutrašnjih poslova Nebojša Stefanović.\nGodinu dana kasnije, međutim, od 95 uhapšenih, samo jedna osoba je osuđena, a osam optuženo. Jedan postupak je obustavljen, a u ostalim slučajevima istraga još traje, informacije su koje je iz tužilaštava širom Srbije dobio KRIK.\nBorba protiv korupcije i kriminala ne može da bude instant i da se svodi na masovna hapšenja u jednom danu dok svakodnevna i sistemska borba izostaje, kaže za KRIK Saša Đorđević iz Beogradskog centra za bezbednosnu politiku (BCBP).\n– Činjenica da je na osnovu policijske prve akcije ‘Skener’ doneta samo jedna presuda govori da je borba protiv kriminala u Srbiji jedan medijski trik koji političke stranke koriste u predizborne svrhe – istakao je Đorđević.\nOn je objasnio da se velikim hapšenjima koja izgledaju filmski „gubi poverenje građana i ruši kredibilitet institucija od kojih se traži brzo i mnogo, a ne kvalitetno“.\nAdvokat Božo Prelević istakao je da je nemoguće očekivati rezultate velikih akcija nakon godinu dana.\n– Velikim hapšenjima se optereti tužilaštvo predmetima gde postoji osnov za podizanje optužnica, ali i onim predmetima gde nema ničega – kaže Prelević i objašnjava da kapacitet policije i tužilaštva ne dozvoljava takva hapšenja.\nAkcije „Skener“ samo su deo niza policijskih akcija izvedenih u prethodnih godinu dana.\nIako je svako veliko hapšenje bilo praćeno konferencijom za novinare, javnost nije obaveštavana o rezultatima ovih akcija.


Poziv studentima da se vakcinišu protiv COVID-19 - Ugradu.info\nPoziv studentima da se vakcinišu protiv COVID-19\nBy Valjevo on 4. October 2021.\nPrvi potpredsednik Vlade Republike Srbije i ministar prosvete, nauke i tehnološkog razvoja Branko Ružić posetio je danas Saobraćajni fakultet u Beogradu, gde je brucošima poželeo srećan početak nove akademske godine, koja će se odvijati po kombinovanom modelu.\nRužić je naglasio da nije nimalo lako organizovati nastavu u uslovima epidemije, istakavši da država želi da ulaže u budućnost, koju upravo, predstavljaju mladi.\nOn je još jednom uputio poziv studentima da prime vakcinu protiv koronavirusa, dodavši da ima toliko punktova za vakcinaciju i da više nije pitanje da li su fakulteti spremni za organizaciju imunizacije, već da li to studenti žele.\nPrvi potpredsednik Vlade je naveo i da se od danas ni u jednoj lokalnoj samoupravi neće organizovati kompletna onlajn nastava u školama, objasnivši da su do takve odluke doveli brojni parametri, između ostalog, broj vakcinisanih, zaraženih i testiranih.\nDošli smo do zaključka da nema potrebe da se više u određenim opštinama sprovodi onlajn nastava i dobro je da beležimo jedan optimističniji trend, naglasio je Ružić.\nNa Saobraćajnom fakultetu u Beogradu danas je novu akademsku godinu započelo približno 350 brucoša, što je približan broj kao i prethodnih godina.


BalkanMagazin :: Energetska efikasnost i obnovljivi izvori prioriteti srpske energetike\nsreda, 20. april 2016 15:47\nEnergetska efikasnost i obnovljivi izvori treba da budu prioriteti delovanja državnih institucija, kompanija i pojedinaca, a da smanjenje zagađenja bude „posao koji mora zajedno da se realizuje“ istakao je Aleksandar Antić, ministar rudarstva i energetike otvarajući sajam i konferenciju Renexpo Zapadni Balkan.\nSrbija temi energetske efikasnosti i obnovljivih izvora energija pridaje najveću pažnju, jer klimatske promene, koje su prouzrokovane decenijama industrijskog razvoja po svaku cenu, izazivaju elementarne nepogode širom sveta sa velikim brojem žrtava, rekao je Aleksandar Antić, ministar rudarstva i energetike otvarajući sajam i konferenciju Renexpo Zapadni Balkan.\n“Srbija je sebi kao cilj postavila da do 2020. poveća udeo obnovljivih izvora u proizvodnji energije poveća na 27 odsto. Do sada smo mnogo toga uradili, ali je ostalo još mnogo. Važno je i da se umesto gubljenja vremena na fraze i političke parole koje se koriste što u predizborne svrhe, što radi opravdavanja troškova raznih konferencija, treba preći na ozbiljan i koristan rad u ovim oblastima,” naveo je ministar Antić.\nVlada Srbije je, naveo je ministar, pitanja energetske efikasnosti i obnovljivih izvora energija razumela na taj način i napavila neke sigurne korake koji vode u pravom smeru. Antić je podsetio da je Srbija prva država Energetske zajednice koja je usvojila Treći energetski paket, da je uređen zakonodavni okvir za oblast obnovljivih izvora energije, a kao režultat toga da je u kratkom vremenskom roku Srbija dobila 63 megavata instalisane snage (najviše iz mini hidro-elektrana, solarnih elektrana, a manji iz vetroparkova).\nMinistar Antić je dodao i da je potencijal biomase u Srbiji oko 3,5 miliona tona ekivalenta nafte ali da je veoma slabo iskorišćen. Namera Srbije je, nastavio je ministar, da se radi na daljoj uštedi energije, jer je samo tokom 2014. godine Srbija ostvarila uštede od 100.000 tona ekivalenta nafte.\n“Srbija je uvela i instituciju energetskog menadzmenta, sa idejom da se kod velikih potrošača podigne svest o potrebi pravljenjaenergetskog bilansa. Od ove godine svaka jedinica lokalne samouprave obavezna je da zaposli jednu osobu koji će se baviti samo tim poslom. Uloga te osobe je da kroz prepoznavanje slabih tačaka obezbedi da lokalna samouprava ne baca energiju. Doneli smo čvrsto odluku da nećemo da bacamo energiju,” istakao je Antić.\nVelike srpske energetske kompanije su, čulo se na skupu, shvatile da treba ulagati sredstva u povećanje energetske efikasnosti, a ministar Antić je naveo primer EPS koji veliku pažnju poklanja smanjenju potrošnje energije u sopstvenim pogonima a uz to je u poslednje tri godine uložio više od 200 miliona evra u izgradnju elektrofiltera u svojim termokapacitetima.\nAmbasador Nemačke u Srbiji Aksel Ditman istakao je da su svi svesni da rezerve fosilnih goriva na zemlji nisu neisrcepne, a i da svi osećamo posledice klimatskih promena. On je naglasio da je neophodno da se na međunarodnom nivou zajednički deluje, jer klimatske promene se ne zaustavljanju na nacionalnim granicama.\n“Energetska tranzicija Energiewende je odgovor Nemačke, a ona nije samo politički projekat, već projekat čiji je cilj da se u budućnosti obezbedi da snabdevanje energijom u Nemačkoj bude održivo i efikasno,” rekao je Ditman.\n“Siguran sam sam da odgovorno, ekološko i održivo snabdevanje energijom nije samo naša dužnost u borbi protiv klimatskih promena, već pruža i ogromne ekonomske mogućnosti,” rekao je ambasador Ditman.\nZamenica ambasadora Holandije u Srbiji Mariel van Mitenburg rekla je da energetska efikanost zahteva više izvora i veću brigu o životnoj sredini i naglasila da je jačanje energetske efikasnosti prioritet holandskog predsedavanja EU.\nStalni koordinator UN i predstavnik UNDP u Srbiji Irena Vojačkova-Solorano ukazala je na aktivnosti svetske organizacije u Srbiji u podršci na polju energetske efikasnosti.


Stoltenberg: NATO poštuje bezbednosne aranžmane koje Srbija izabere - European Western Balkans\nBEOGRAD – NATO u potpunosti poštuje politiku vojne neutralnosti Srbije, a u isto vreme NATO i Srbija su već 14 godina bliski partneri, čije partnerstvo je zasnovano na bliskom političkom dijalogu i praktičnoj saradnji, poručio je generalni sekretar NATO Jens Stoltenberg u intervjuu za Kurir.\nStoltenberg je istakao da su Srbija i NATO, uz odličan rad Vojne kancelarije za vezu u Beogradu i saradnju sa vlastima, izgradili blisku saradnju u brojim oblastima, kao što je oblast civiline zaštite u vanrednim situacijama, uključujući poplave i šumske požare.\n“U tom pogledu 2018. godina sam imao čast da zajedno sa predsednikom Vučićem u Srbiji otvorim veliku vežbu za upravljanje posledicama vanrednih situacija pod nazivom “Srbija 2018″, našu najveću vežbu ikad održanu u oblasti odgovora na vanredne situacije”, rekao je Stoltenberg.\nOn je dodao da NATO pomaže Srbiji da razvija svoje bezbednosne snage i institucije.\n“NATO obučava srpske vojnike za međunarodne mirovne misije, a u tom periodu od 20 godina uložili smo milione evra kako bismo pomogli Sribji da unušti preko 230 tona zastarele municije”, istakao je generalni sekretar NATO.\nNa pitanje da li NATO smeta činjenica da Srbija poslednjih godina znatno oprema svoju vojsku, i to uglavnom naoružanjem iz Rusije i Kine, Stoltenberg je rekao da je Srbija suverena zemlja te da NATO poštuje bezbednosne aranžmane koje Srbija izabere.\n“Ne, ne smeta nam. Srbija je suverena zemlja i u potpunosti poštujemo bezbednosne aramnažmane koje ona izabere”, rekao je Stoltenberg, dodajući da su nabavke za odbranu nacionalna odluka.\nOn je objasnio da je prilikom sprovođenja nabavki bitno obratiti pažnju na ukupne troškove koji se odnose na ceo životni vek te opreme, pošto oni mogu biti veliki.\n“NATO i Srbija su bliski partneri. Već imamo razvijenu odličnu saradnju u oblasti odbrane i bezbednosti, u kojoj pomažemo Vojsci Srbije da jača svoje kapacitete”, zaključio je Jens Stoltenberg.


Počela izgradnja postrojenja za upravljanje industrijskim otpadom u "U.S. Steel Srbija" vrednog 22 miliona evra - Gradjevinarstvo.rs\nPočela izgradnja postrojenja za upravljanje industrijskim otpadom u "U.S. Steel Srbija" vrednog 22 miliona evra\n02.03.2011. | eKapija\nIzgradnja prvog sertifikovanog postrojenja za upravljanje industrijskim otpadom u Srbiji počela je juče u kompaniji "U.S. Steel Srbija" u Smederevu.\nMinistar životne sredine i prostornog planiranja Oliver Dulić prisustvovao je juče postavljenju kamena temeljca i tom prilikom istakao da će u to postrojenje biti uloženo više od 22 miliona dolara i podsetio na to da ta kompanija stalno investira u projekte za zaštitu životne sredine, saopšteno je na sajtu Vlade Srbije.\nMinistar je ukazao na to da u situaciji kada u Srbiji postoji 440 deponija ulaganje od 22 miliona dolara u zaštitu životne sredine predstavlja jedinstven primer i dodao da resorno ministarstvo podržava takve napore.\nGradonačelnik Smedereva Predrag Umičević izjavio je da najnovijom investicijom kompanija nastavlja da doprinosi poboljšanju životne sredine u Smederevu.\nGeneralni direktor "U.S. Steel Srbija" Metju Perkins ukazao je na to da će izgradnja postrojenja za upravljanje industrijskim otpadom biti u skladu sa zakonima o zaštiti životne sredine, koji važe u Srbiji i u Evropskoj uniji.\nPerkins je istakao da je ova važna investicija usmerena na poboljšanje zaštite životne sredine u železari.\nOn je dodao da je ova kompanija od dolaska u Srbiju uložila više od 80 miliona dolara u projekte za zaštitu životne sredine, uz napomenu da će sa ovim projektom investicije ove kompanije biti veće od 100 miliona dolara.\nGeneralni menadžer za zaštitu životne sredine u "U.S. Steel Srbija" Ljubica Drejk rekla je da će novo postrojenje omogućiti kompaniji da ispuni sve zahteve Zakona o zaštiti životne sredine, Zakona o integrisanom sprečavanju i kontroli zaštite životne sredine, Zakona o upravljanju otpadom, kao i Zakona o planiranju i izgradnji.\nTokom izgradnje novog postrojenja biće angažovano približno 100 ugovarača, a po završetku biće otvoreno 16 novih radnih mesta.\nOdlaganje otpadaka Izgradnja zgrada, drugih objekata ili njihovih delova Odnošenje smeća i reciklaža otpada


MINISTAR ŠERANIĆ: Nema nastavka liga do 1. jula :: Dešavanja u Bijeljini ::\n06. juni 2020. / 16:39\nMINISTAR ŠERANIĆ: Nema nastavka liga do 1. jula\nMinistar zdravlja i socijalne zaštite u Vladi Republike SRpske Alen Šeranić je ponovio da će se nastavak profesionalnih sportistih takmičenja razmatrati tek nakon 1. jula.\nFudbalski savez BiH je nakon sastanka Izvršnog odbora naveo da bi liga trebala da se nastavi početkom juna ako to dozvole nadležni organi i bude povoljna situacija.\nOdgovarajući na pitanje na pres konferenciji oko starta lige u regionu kao i pojedinim zemljama Evropske unije Šeranić je ponovio raniji stav i istakao da će se prvo pratiti zdravlje sportista.-Šta se tiče sporta, odnosno profesionalnog nastavka aktivnosti ono što je preporuka bila naša da se naredne sedmice krene sa profesionalnim treninzima i individualnim sportom.\nU pitanjima ste naveli gdje počinju prvenstva, ali niste naveli da je prvenstvo završeno u Belgiji, čini mi se Francuskoj i Holandiji. U zemljama u kojima se nastavljaju prvenstva izdvajaju se izuzetno velika sredstva da bi obavili testiranja svih sportista i potom dozvolili nastavak liga. Iz toga smo pustili prvo treninge da vidimo šta će se desiti.\nŠta će se desiti kod nas ako u okviru profesionalne lige utvrdimo da je neko pozitivan? Bilo bi veoma teško utvrditi kontakte i onda bismo morali zaustaviti ligu i poslati sve u kućnu izolaciju. Zato je naša preporuka da do 1. jula ne razmatramo nastavak profesionalnih liga nego da ispratimo zdravlje sportista a onda da razmatramo mogućnost nastavka takmičenja rekao je Šeranić novinarima u Banjaluci.\nDešavanjaa u Bijeljini\nDanas se obilježavaju Duhovske zadušnice\nZLATKO MAKSIMOVIĆ se opet kandiduje za Gradonačelnika Bijeljine!?\nDODIK DNS-u: Sve može samo NE ministar iz Prijedora!\nPARTIZAN-ZVEZDA: Reakcije na žrijeb Kupa Srbije u fudbalu\nOTVOREN JAVNI POZIV: Ugostitelji se mogu prijaviti za učešće u šemi dodjele turističkih vaučera


Naime, uskoro će se desiti transfer iz "Zadruge" u "Parove" zbog toga što su zvezde rijalitija na "Hepiju" potpisali ugovor i mogu snoisti rigorozne kazne od 100.000 evra zbog prelaska na konkurentski TV šou, prenosi "Alo".\n- Mi smo u pregovorima sa njihovim prodicama. Postoje kanali komunikacije i pregovora sa učesnicima unutra, i sve je sigurnije da će oni ponovo doći u naš rijaliti - izjavio je dobro obavešten izvor iz produkcije, a nema sumnje da će ovo iznenaditi mnoge.\nU prilog svemu tome i ide činjenica da je Aleksandra nedavno javno pozvala svog advokata.\n- Zamolila bih moje fanove da samo jave mojoj svekrvi da stupi u kontakt sa mojom advokaticom - bila je jasna Subotićeva.\nŠokantna izdanja Aleksandre Subotić pogledajte u nastavku.


Tamindžija: Neće biti povećani troškovi preduzeća | Herceg Televizija Trebinje\nTamindžija: Neće biti povećani troškovi preduzeća\nPoslanik SNSD-a u Narodnoj skupštini Republike Srpske Ilija Tamindžija tvrdi da nema mogućnosti za povećanje troškova proizvodnim preduzećima “Elektroprivrede Republike Srpske”.\n“Činjenica je i da `Hidroelektrane na Trebišnjici` vlastitim sredstvima finansiraju izgradnju hidroelektrane `Dabar`, što dovoljno govori o svemu”, rekao je danas Tamindžija u Narodnoj skupštini u raspravi o Prijedlogu zakona o prestanku važenja Zakona o naknadama za korišćenje prirodnih resursa u svrhu proizvodnje električne energije po hitnom postupku.\nOn je podsjetio da proizvodnja električne energije do 2005. godine nije bila pet hiljada gigavat časova, dok je u posljednjih nekoliko godina bila viša i od šest hiljada gigavat časova.\nPoslanik NDP-a u Narodnoj skupštini Republike Srpske Dragan Čavić tvrdi da se godinama “friziraju” finansijski izvještaji proizvodnih preduzeća “Elektroprivrede Republike Srpske” u kojima su vidljivi gubici.\nOn smatra da je u Srpskoj neophodno donijeti novi zakon o koncesijama kojim će posebno biti regulisan način raskida koncesionih ugovora.\nPoslanik PDP-a u Narodnoj skupštini Republike Srpske Branislav Borenović rekao je da je vidljivo da o važnim pitanjima vezanim za koncesije nema odgovora, među kojima je i ko je od koncesionara platio naknadu.


Desničari u Nemačkoj biće pod kontrolom\nSvet Autor:Klix.ba03. mar. 202117:32\nObaveštajna agencija Nemačke odlučila je da desničarsku stranku Alternativa za Nemačku (AfD) staviti pod nadzor kao potencijalnu pretnju demokratiji zemlje.\nProtest protiv nemačke AfD: Nema mesta za naciste\nAfD smenila zvaničnika zbog komentara o ubijanju migranata\nTo je prvi put u posleratnoj istoriji Nemačke da je stranka zastupljena u saveznom parlamentu prouzrokovala ovaj nivo nadzora kao potencijalna pretnja demokratiji. Postavlja se pitanje šta učiniti sa strankom, dovoljno popularnom na svim nivoima vlasti, koja se smatra opasnošću za demokratiju.\nPredstavnici AfD-a redovno optužuju migrante i muslimane za kriminal, napadaju medije i preispituju univerzalistička načela liberalne demokratije.\nTokom pandemije predstavnici AfD-a su učestvovali u protestima koji su povremeno postajali nasilni, u jednom slučaju su demonstranti čak upali u zgradu parlamenta. Iako se sve više radikalizuju, stranka ima prisustvo u parlamentu i državnim zakonodavnim telima širom zemlje.\nSavezna kancelarija za zaštitu ustava, kako se u Nemačkoj naziva obaveštajna agencija, već dve godine prati govore i objave na društvenim mrežama zvaničnika AfD-a. Pre godinu dana je obaveštajna agencija definisala najradikalnije krilo stranke i njene omladinske organizacije kao ekstremističke i saopštila da će neke od najuticajnijih ljudi unutar stranke staviti pod nadzor.\nOd tada se situacija dodatno pogoršala iz razloga što je radikalno krilo proširilo uticaj unutar stranke, te je agencija odlučila da istraži delovanje same stranke, a ne samo pojedinih grupa unutar nje. Najnovija odluka sprečava klasifikovanje AfD-a kao ekstremističke stranke, ali otvara put obaveštajnoj agenciji da je stavi pod nadzor da bi utvrdila pravo stanje stvari.\nOdluka je donešena prošlog četvrtka, ali nije javno objavljena, zbog isčekivanja rezultata sudskog postupka, koji je AfD pokrenuo kako bi zaustavio spomenute mere. Obaveštajna agencija nije htela komentarisati slučaj, ali neki nemački zvaničnici su anonimno, s obzirom na osetljivost samog sudskog postupka, potvrdili odluku.\nNemački savezni sud podržao isključenje člana iz AfD-a\nPretresi i hapšenja desničara u Nemačkoj\nOsnivačka misija obaveštajne agencije nakon Drugog svetskog rata bila je sprečavanje obnavljanja i jačanja političkih snaga, koje bi u svom delovanju ličile na nekadašnju nacističku stranku i koje bi takvom politikom mogle ugroziti nemačku demokratiju.\n„Tu misiju doživljavamo veoma ozbiljno“, rekao je novinarima direktor agencije Tomas Haldenvang prošle godine, nakon što je deo AfD-a označio ekstremističkim.\n„Iz nemačke istorije znamo da ekstremizam krajnje desnice nije uništio samo ljudske živote, on je uništio demokratiju“, naglasio je, te dodao da su ekstremizam i terorizam krajnje desnice trenutno najveća opasnost za demokratiju u Nemačkoj.


FutsalBALKAN - UEFA FUTSAL LIGA ŠAMPIONA: Određeni domaćini turnira preliminarne i glavne runde! Publika u Kragujevcu, Mostaru, Makarskoj i Skoplju uživaće u najboljem futsalu u Evropi!\nuefa.com UEFA Futsal Liga Šampiona\nUEFA Futsal Liga Šampiona zameniće UEFA futsal kup u sezoni 2018/19.\nUkupno 57 klubova boriće se za titulu najboljeg u Evropi, onu koju je Inter Movistar osvojio u poslednjoj sezoni UEFA futsal kupa. Naravno, neće svi takmičenje početi u isto vreme pa će tako prvi na teren oni sa najmanjim koeficijentom, a kasnije će se uključiti i najbolji. Da krenemo od samog početka...\nPreliminarna runda (od 28. avgusta do 2. septembra):\nBiće formirano sedam grupa od po četiri i dve grupe od po tri ekipe.\nDomaćini ovih grupa su već određeni i oni će biti u prvom šeširu na izvlačenju. Domaćini preliminarne runde UEFA Futsal Lige Šampiona biće:\nInformatica Timişoara (ROU)\nDinamo Chişinău (MDA)\nOvih devet ekipa, dobiće za protivnika nekog od sledećih rivala:\nČelik NK (MNE)\nLa Chaux-de-Fonds (SUI)\nFutsamba Naas (IRL)\nReading Futsal Club (ENG)\nTMC Tbilisi (GEO)\nPobednici svih grupa plasiraće se u glavnu rundu UEFA Futsal Lige Šampiona, a zbog političke situacije nije moguće da se u ovoj rundi međusobno sastanu timovi iz Jermenije i Azerbejdžana, pa tako naši Janjić i Radovanović neće moći sa svojim Leo Futsal Club da odmere snage sa ekipom Araz Naxçivan. Žreb za ovu rundu takmičenja održaće se petog jula.\nGlavna runda (od 2. do 7. oktobra):\nBranilac trofeja, Inter Movistar i narednih jedanaest timova na UEFA rang listi, kao i timovi koji se nalaze od 16. do 19. mesta biće podeljeni u četiri grupe sa po četiri tima.\nDomaćini grupa su već određeni, a među njima je i šampion Srbije Ekonomac iz Kragujevca. Zbog političke situacije timovi iz Rusije i Ukrajine neće moći da budu u istoj grupi. Najbolje tri ekipe iz svake grupe plasiraće se u elitnu rundu UEFA Futsal Lige Šampiona. Evo i ko će sve učestvovati u ovom delu kvalifikacija za elitnu rundu, kao i koji timovi će biti domaćini:\nDomaćini staze A glavne runde UEFA Futsal Lige Šampiona:\nFeniks (tzv. država Kosovo)\nŽreb za ovu fazu takmičenja biće održan takođe 5. jula.\nTimovi rangirani od 12. do 15. mesta, kao i timovi koji se nalaze na 20. , 21. i 22. mestu, priključiće se pobednicima kvalifikacionih turnira preliminarne runde UEFA Futsal Lige Šampiona i formiraće četiri grupe sa po četiri tima, a pobednik svake grupe plasiraće se u elitnu rundu Lige Šampiona. Za domaćine turnira u ovom delu žreba izabrani su:\na pored pobednika turnira iz preliminarne runde, u ovoj fazi takmičenja učestvovaće i:\nA&S Futsal Pescara (ITA)\nElitna runda (od 13. do 18. novembra):\nU elitnu rundu plasiraće se po tri prvoplasirane ekipe sa četiri turnira staze A glavne runde UEFA Futsal Lige Šampiona i po četiri osvajača turnira staze B iste runde. Žreb će se održati 14. oktobra, domaćini turnira biće naknadno izabrani, a četiri pobednika turnira plasiraće se na F4 turnir.\nF4 turnir UEFA Futsal Lige Šampiona:\nNajbolje ekipe u Evropi odigraće završni turnir krajem aprila, 25. i 26. ili 27. i 28. aprila.\nDakle, 57 ekipa počeće svoj put ka tituli u UEFA Futsal Ligi Šampiona, a od ekipa sa Balkana priliku da gledaju majstore magične igre na petoparcu imaće navijači Ekonomca, Novog Vrijemena, Mostar Staklorada i Velesa. Futsal Balkan će i ove sezone ispratiti kompletan tok najkvalitetnijeg takmičenja u Evropi!\nMore in this category: « DOMINACIJA SE NASTAVLJA! Inter Movistar odbranio titulu prvaka Evrope! (VIDEO) UEFA FUTSAL LIGA ŠAMPIONA: Ekonomac, Mostar, Novo Vrijeme, Čelik, Dobovec i Veles saznali imena svojih protivnika u evropskoj eliti! »\nŠAMPION UPALIO MOTORE: Ekonoma…\nOmerbegović: Protiv Rietija pr…\nPokrajac: Pobeda imperativ


Jovanović za RTS kaže da je veoma nepovoljno to što svi pacijenti koji zahtevaju bolničko lečenje zahtevaju i primenu kiseonika jer to dodatno komplikuje i otežava situaciju i rad, budući da se za sve terapijske procedure zahteva i aktivno učešće medicinskog kadra.\n- Više od 50 pacijenata je tokom noći dobilo pomoć od strane službe hitne pomoci. Pacijenti se prevoze tamo gde su bolnički kapaciteti dostupni - napominje direktorka "Batuta".\nUpitana kada bi nove mere mogle da daju rezultate, objašnjava da je iskustvo pokazalo da mere ne mogu za jedan dan dati rezultat.\n- Mi ćemo izaći iz ovoga. Svako će od nas dati doprinos. Borba je takva da svako može svojim ponašanjem da doprinese - poručuje Jovanović.\nPonovo apeluje na primenu ličnih zaštitnih mera.\nKada je u pitanju vakcina, direktorka "Batuta" kaže da će imunizacija biti vanredna i verovatno preporučena.\n- Najpre se vakcinišu zdravstveni radnici, ali istovremeno i starije stanovništvo koje ima više od 60 ili 65 godina - navodi Jovanović.\nIstiče da su u toku opsežne pripreme i da se nadležni spremaju kao da ce vakcina sutra biti dostupna.\nVideo: Tiodorović se nakašljao tokom konferencije pa izjavio: "Ovo nije korona"


Počinje istraživanje višestrukih pokazatelja položaja žena i dece u Srbiji ‒ MICS\nRepublički zavod za statistiku i UNICEF 01. februara 2014. godine započinju peto nacionalno Istraživanje višestrukih pokazatelja položaja žena i dece u Srbiji ‒ MICS koje će trajati do 30. aprila.\nIstraživanje će obezbediti najveći pojedinačni izvor podataka koji se ne prikupljaju redovnim statističkim istraživanjima iz oblasti obrazovanja, uslova života, socijalne zaštite, zdravstvenog stanja i zaštite žena i dece. Istraživanjem će biti obuhvaćene i posebno ugrožene i marginalizovane grupe, poput Roma.\nDobijeni pokazatelji poslužiće za formulisanje politika, strategija i mera za unapređenje kvaliteta usluga i poboljšanje uslova života ženа i decе, kao i za praćenje napretka u sprovođenju nacionalnih i međunarodnih ciljeva i preuzetih obaveza. Podaci prikupljeni tokom petog ciklusa MICS-a biće objavljeni u posebnom izveštaju i dostupni na Internetu.\nIstraživanje će biti sprovedeno na reprezentativnom uzorku od 9100 domaćinstava na teritoriji Republike Srbije. U radu na terenu učestvuje 88 iskusnih anketara Republičkog zavoda za statistiku.\nUspeh ovog značajnog i kompleksnog istraživanja zavisi od odziva domaćinstava i njihove spremnosti da otvore vrata anketarima koji će na sebi imati vidna obeležja UNICEF-a i Republičkog zavoda za statistiku.\nIstraživanje višestrukih pokazatelja (Multiple Indicator Cluster Survey - MICS) je međunarodni istraživački program razvijen od strane UNICEF-а u saradnji sa drugim agencijama UN koji se sprovodi svakih pet godina (sa tendencijom prelaska na trogodišnju periodiku) u više od 100 zemalja sveta, da bi se obezbedila međunarodna uporedivost, kontinuitet istraživanja i vremenska serija podataka. Istraživanje je usmereno na najosjetljiviji deo populacije: žene, decu do pet godina, ugrožene i marginalizovane grupe stanovništva. Neki od najvažnijih indikatora koji se izračunavaju iz podataka prikupljenih ovim istraživanjem su indikatori o uslovima u kojima deca rastu i razvijaju se, indikatori o vakcinaciji (imunizaciji) najmlađe dece, pothranjenosti i gojaznosti dece i sl.


Sarajevo: Uhapšen zbog krijumčarenja 766 kilograma skanka\nČetvrtak, 28.03.2019., 18:18 Četvrtak, 28.03.2019., 19:27\nIstražioci SIPA uhapsili su u Sarajevu V. A. koji se dovodi u vezu sa trgovinom više od 766 kilograma skanka, koji je ranije zaplijenjen u kamionu s obućom na graničnom prelazu u Gradišici, te u Tarčinu na području opštine Hadžići.\n– Uhapšen je zbog sumnje da je počinio krivično djelo organizovani kriminal u vezi sa neovlaštenim prometom droge. Osumnjičeni se dovodi u vezu sa prometom 666 kilograma marihuane koju je SIPA 25. januara zaplijenila u Gradišci, te prometom 100 kilograma marihuane koji je 30. janara otkriven u Tarčinu – rekao je portparol SIPA Luka Miladinović.\nPrema njegovim riječima ranije su zbog iste droge uhapšene tri osobe.\n– Oni se terete da su preko firme “ETS” Bugojno neovlašteno prometovali 666 kilograma marihuane iz BiH za Njemačku čime je prekinut još jedan lanac krijumčarenja opojnih droga u zemlje Evropske unije – rekao je Miladinović.\nOn kaže da će osumnjičeni nakon kriminalističke obrade biti predat u nadležnost Tužilaštva BiH, pojašnjavajući da je akcija realizovana u saradnji sa Obavještajno-bezbjednosnom agencijom i MUP Srednje-bosanskog kantona.\nsarajevogradiškakrijumcarenjemarihuanadrogaskankdroga u kamionu


Mediji: Nemačka obaveštajna služba osumnjičena za špijunažu\nBeta\t 15. oktobra 2015. 11:15\nNemačka tajna služba, već osumnjičena da je špijunirala na račun Vašingtona, ponovo se sumnjiči da je na sopstvenu inicijativu prisluškivala druge savezničke države, poput Francuske i SAD, preneli su danas nemački mediji.\nNemačka služba bezbednosti (BND) već se sumnjiči za špijunažu na račun američke Nacionalne bezbednosne agencije (NSA) i francuskog Ministarstva inostranih poslova za vreme francuskog predsedavanja Evropskom unijom (EU).\nNemački radio RBB i nedeljnik Špigel na internet izdanju preneli su danas da je BND na “sopstvenu incijativu prisluškivala nekoliko ambasada evropskih i savezničkih zemalja”, među kojima Francusku i SAD.\nNavodno BND je selektivno prisluškivala određene telefonske brojeve koje je dobila od NSA, a nemačka agencija sama je birala koga će da špijunira, naveli su tamošnji mediji i dodali da je ta praksa trajala do kraja 2013. godine.\nŠpigl je naveo da će neki agenti BND-a o tom pitanju biti saslušani naredne nedelje.


Informatika AD : Predstavljen Portal za nadzor nad javnim finansijama\nVi se nalazite: Naslovna /Vesti /Predstavljen Portal za nadzor nad javnim finansijama\nPredstavljen Portal za nadzor nad javnim finansijama\nčetvrtak, 10 decembar. 2015. 10:58\nU Domu Narodne skupštine Republike Srbije predstavljen je Portal za nadzor nad javnim finansijama, koji će služiti za kontrolu trošenja novca iz budžeta.\nPortal je napravljen uz podršku Švajcarske agencije za razvoj i saradnju (SDC) i UNDP u Srbiji, a omogućiće da preko skupštinskog sajta budu dostupni podaci o kretanju prihoda i rashoda republičkog budžeta.\nSlužiće najpre članovima skupštinskog Odbora za finansije, republički budžet i kontrolu javnih finansija, a u kasnijim fazama biće dostupan i široj javnosti.\nPortal su uradili stručnjaci Informatike.\nŠTA JE PORTAL ZA NADZOR NAD JAVNIM FINANSIJAMA\nRazvoj društva i države zasnovan je na pravilnoj raspodeli vlasti i odgovornom upravljanju. Uspostavljanje portala za nadzor nad javnim finansijama jedan je od mehanizama ka ostvarivanju ovog cilja, posebno sa aspekta uticaja na kvalitet zakonodavstva, zaštite ljudskih prava, kao i opštih principa odgovornog fiskalnog upravljanja (čl. 276 Zakona o budžetskom sistemu), odnosno poštovanje principa polaganja računa i transparentnosti, kao i principa pravičnosti gde se podrazumeva da se uzima u obzir uticaj na blagostanje sadašnjih i budućih generacija.\nPrimena tih principa u praksi unaprediće transprentnost trošenja javnih sredstava i omogućiti bolje poslovanje i podsticanje privrednog rasta kroz porast investicija.\nPortal za nadzor nad javnim finansijama predstavlja softverski alat kojim je obezbeđeno povezivanje Narodne skupštine sa postojećim sistemom u Ministarstvu finansija - Upravi za trezor, koji će narodnim poslanicima omogućiti neposredan pristup informacijama i obezbediti da na jednostavan i efikasan način prate trošenje sredstava iz budžeta Republike Srbije i vrše nadzor nad javnim finansijama.\nInformacije dostupne kroz Portal za nadzor nad javnim finansijama\nNarodnoj skupštini će putem Portala biti dostupni svi podaci o izvršenju budžeta na mesečnom nivou. Programski paket definiše dve grupe izveštaja: predefinisane (statičke) i dinamičke izveštaje.\nPredefinisani izveštaji prikazuju:\n- Identifikaciju direktnog budžetskog korisnika (DBK);\n- Izvršenje budžeta DBK;\n- Izvršenje budžeta po izvoru finansiranja;\n- Izvršenje budžeta po izvoru i funkcionalnoj klasifikaciji;\n- Izvršenje budžeta po ekonomskoj klasifikaciji (namena trošenja sredstava).\nDinamički izveštaji prikazuju:\n- Pretrage po zahtevima korisnika, koji lako mogu postati predefinisani izveštaji i omogućiti širok spektar pretrage podataka.\nNarodnim poslanicima omogućeno je da analizirajući izveštaje utvrde postojanje sistemskih nedostataka i da o tome raspravljaju na plenarnoj sednici, kao i da donose odgovarajuće preporuke kojima će utvrditi ko, kako i u kojim rokovima treba da otkloni uočene sistemske nedostatke.\nOkvir za nadzor\nOkvir za nadzor nad trošenjem javnih sredstava sadržan je u Ustavu Republike Srbije, Zakonu o Narodnoj skupštini, Poslovniku i Zakonu o budžetskom sistemu.\nUvođenje portala za nadzor nad javnim finansijama zasniva se na nekoliko strategija ključnih za razvoj Srbije:\n- Strategija i akcioni planovi za razvoj elektronskih komunikacija i informacionog društva (Službeni glasnik br. 87/06) doneti u skladu sa Agendom za razvoj elektronskih komunikacija u jugoistočnoj Evropi iz 2002. godine;\n- Strategijai Akcioni plan za razvoj elektronske uprave do 2013. Godine (Službeni glasnik br. 83/09);\n- Nacionalna strategija za borbu protiv korupcije sa Akcionim planom za sprovođenje Nacionalne strategije za borbu protiv korupcije.\nRadna grupa za uvođenje i razvoj Portala za nadzor nad javnim finansijama počela je sa radom 18. Februara 2015, odlukom Odbora za finansije, republički budžet i kontrolu trošenja javnih sredstava. Radnom grupom predsedava Veroljub Arsić, potpredsednik Narodne skupštine i predsednik Odbora za finansije, a čine je predstavnici svih poslaničkih grupa u Narodnoj skupštini i članovi GOPAC (Globalna organizacija parlamentaraca za borbu protiv korupcije) ogranka.\nPrva faza razvoja Potrala za nadzor nad javnim finansijama završena je 1. Decembra 2015. U ovoj fazi Portal će biti dostupan samo članovima Odbora za finansije, republički budžet i kontrolu trošenja javnih sredstava. U sledećoj fazi razvoja, Portal će se postepeno otvarati prema javnosti.\nPARLAMENTARNI NADZOR I JAVNOST U RADU PRIORITETI NARODNE SKUPŠTINE\nJačanje nadzorne uloge i javnosti u radu prioriteti su razvoja Narodne skupštine tkom naredne četiri godine, najvažnija je poruka sa ceremonij potpisivanja Izjave o saradnji, kojom je ozvaničen novi četvorogodišnji projekat koji partnerski sprovode Program Ujedinjenih nacija za razvoj (UNDP) i Narodna skupština Republike Srbije, uz finansijsku podršku Švajcarske agencije za razvoj i saradnju (SDC). Izjavu o saradnji potpisali su Žan Danijel Ruh, ambasador Švajcarske u Srbiji, Veroljub Arsić, potpredsednik Narodne skupštine Republike Srbije i Irena Vojačkova Soljorano, stalna koordinatorka UN-a i stalna predstavnica UNDP-a u Srbiji.\nOvaj projekat će doprineti jačanju predstavničke i kontrolne uloge Narodne skupštine, snažnijem zakonodavnom nadzoru i širem korišćenju postojećih mehanizama parlamentarnog nadzora kao što su javna slušanja i sednice van sedišta odbora. Važan deo projekta biće posvećen i razvoju lokalnih skupština opština gradova, kako bi se ojačala njihova nadzorna funkcija i obezbedilo bolje predstavljanje građana.\nOva prilika iskorišćena je i za predstavljanje novoustanovljenog portala, odnosno softverske aplikacije, koja narodnim poslanicima omogućava uvid u podatke o trošenju budžetskih sredstava od strane izvršne vlasti, to jest Vlade Republike Srbije. Portal će u prvoj fazi biti dostupan Odboru za finansije. Uz podršku UNDP/SDC projekta u naredne četiri godine očekuje se dalja nadgradnja ove aplikacije i povezivanje sa drugim portalima, čime će se omogućiti širi uvid u upotrebu javnih sredstava.\nZahvaljujući se Švajcarskoj na finansijskoj podršci i UNPD-u na posvećenosti i razvoju Narodne skupštine, Veroljub Arsić istakao je poseban značaj saradnje u domenu nadzora nad potrošnjom javnih sredstava: „Svi parlamenti imaju obavezu da se u svom radu vode principima otvorenosti u radu i pozivanja na odgovornost u vršenju javnih funkcija. Mi, poslanici u Narodnoj skupštini s ponosom ističemo da smo ocenjeni kao najtransparentnija institucija u Republici Srbiji. Posebno nam je drago što smo uz podršku projekta razvili Portal za nadzor nad javnim finansijama koji povezuje Narodnu skupštinu sa Upravom za trezor Ministarstva finansija, čime se narodnim poslanicima omogućujue direktna kontrola nad trošenjem javnih sredstava."\n„Narod Švajcarske veoma dobro prepoznaje ključni značaj parlamenta za demokratiju. Parlament je vrhovni zastupnik interesa ljudi. Iz tog razloga, pomoć koja će biti obezbeđena u naredne četiri godine jeste podrška švajcarskog naroda narodu Srbije. Naše nade su da će uz kontinuiranu podršku Skupština moći da se dalje razvija i učini vezu sa građanima jačom i otvorenijom više nego ikad pre", rekao je nakon ceremonije potpisivanja Žan Danijel Ruh, ambasador Švajcarske u Srbiji.\nIrena Vojačkova Soljorano, stalna koordinatorka UN-a i stalna predstavnica UNDP-a u Srbiji istakla je ovom prilikom zadovoljstvo zbog mogućnosti daljeg razvoja partnerstva sa Narodnom skupštinom i narodnim poslanicima: „Rezultati naše dosadašnje saradnje daju dugoročan doprinos razvoju Srbije, poštovanju principa polaganja računa i javnosti u radu, kao i učešća građana u procesima donošenja odluka na centralnom i lokalnom nivou", istakla je ona i dodala da „jačanjem nadzora, javnim slušanjima i sednicama van sedišta odbora zajednički unapređujemo zastupanje građana, kako u republičkom, tako i u lokalnim parlamentima."


Privatizuje se beogradski hotel 'Prag' - Rok za prijavu 30. jun - Novosti - Turistički svet\nPrivatizuje se beogradski hotel "Prag" - Rok za prijavu 30. jun\nMinistarstvo privrede Srbije objavilo je javni poziv za prikupljanje pisama o zainteresovanosti za učestvovanje u postupku privatizacije hotelsko-ugostiteljsko turističkog preduzeća "Prag" AD Beograd, a rok za prijavu je 30. jun.\nPisma treba da sadrže osnovne podatke o zainteresovanom investitoru, iskazivanje interesa za učestvovanje u postupku privatizacije i predlog modela privatizacije, indikativne cene, investicionog programa, okvirnog plana poslovanja i broja zaposlenih koje je investitor spreman da zaposli na neodređeno vreme.\nKako se navodi u prospektu objavljenom na sajtu Ministarstva privrede, preduzeće "Prag" ima 44 zaposlena.\nPoslovni prihodi tog preduzeća u 2013. godini iznosili su 112,28 miliona dinara, a poslovni rashodi 114,14 miliona dinara.\nHotel "Prag" nalazi se u centru Beograda, a kako se navodi na sajtu hotela, kategorisan je sa četiri zvezdice i ima 82 sobe. Hotel ima i tri konferencijske sale, kao i dve biznis kancelarije, sa kompletnom tehničkom podrškom.


"Očekujte inspektore u svako doba" - Od sutra pojačane kontrole ugostiteljskih objekata u Srpskoj - NOVI GLAS\nS obzirom na to da je od sutra dozvoljeno organizovanje muzike uživo u ugostiteljskim objektima u Srpskoj, iz Inspektorata RS upozoravaju ugostitelje da su dužni da se pridržavaju svih propisanih epidemioloških mjera.\nPozivali su privredne subjekte da poštuju radno vrijeme, da radni prostor organizuju na način da se ispoštuju propisane mjere i da vode računa o broju osoba koje istovremeno mogu boraviti u objektu.\n– Proteklih dana imamo tendenciju porasta broja pozitivnih na korona virus, zbog čega će inspektori, svim raspoloživim kapacitetima, u narednom periodu pojačati nadzor nad sprovođenjem mjera za sprečavanje i suzbijanje zaraznih bolesti na teritoriji RS. Rad inspektora organizovan je u smjenama, pa poslovni subjekti njihov dolazak mogu da očekuju u dnevnim, večernjim i noćnim časovima – naglašavaju u Inspektoratu RS i dodaju da je cilj inspekcijskog nadzora da se kroz poštovanje mjera i organizaciju rada u skladu sa preporukama, omogući odvijanje privrednih aktivnosti u mjeri u kojoj je to moguće.\n– Naš zajednički interes je da privredni subjekti rade, ali uz poštovanje svih propisanih epidemioloških mjera – poručuju iz Inspektorata RS.\nU okviru sprovođenja preventivnih mjera na suzbijanju širenja korona virusa, do sada je sprovedeno 38.677 inspekcijskih kontrola, u kojima su izrečene kazne od 555.000 KM, dok je za 53 ugostiteljska objekta izrečena mjera privremene zabrane rada.


Laburisti žele da sruše Džonsonovu vladu i odlože Bregzit\nOd 1. januara novi uslovi za odlaza...\nPalmer: Želimo međusobno priznanje...\nBeograd nabavlja vozila od kompanij...\n„U DS postoje spavači korisni...\nMakron: Život građana Srbije se ne...\nNaslovna NIN-a opet bez fotografije...\nBeogradski glas (Tanjug, Index.hr) – Britanska Laburistička stranka pozvala je na izglasavanje nepoverenja vladi i traži formiranje privremene vlade kako bi se odložio Bregzit.\nPredlažu da na čelu vlade bude Džeremi Korbin, prenosi Indeks.hr.\nPremijer Boris Džonson obećao je da će izvesti Britaniju iz EU do 31. oktobra, sa ili bez sporazuma, čime je otvorio prostor za obračun u parlamentu, gde se zastupnici protive “razvodu“ bez prelaznog sporazuma.\nU pismu čelnicima stranaka i drugim političarima, Korbin navodi da bi njegova „strogo ograničena privremena vlada“ mogla odložiti Bregzit i održati prevremene izbore.\nTraže hitno glasanje o nepoverenju\nKorbin je rekao da će se Laburisti u izbornoj kampanji zalagati za drugi referendum o uslovima Bregzita, uključujući opciju po kojoj će svaka zemlja morati da ostane u bloku tri godine nakon što izglasa izlazak.\n„Ova vlada nema mandat za nepostizanje dogovora, a to nije predviđao ni referendum 2016.“, navodi on.\n„Stoga nameravam da predložim glasanje o nepoverenju što je pre moguće kako bismo bili sigurni u uspeh“, dodao je.\nPortparolka Kancelarije britanskog premijera Borisa Džonsona je izjavila da je izbor jasan i da Vlada veruje da su ljudi gospodari i da njihovi glasovi treba da se poštuju, a da Džeremi Korbin veruje da su ljudi sluge i da političari mogu da otkazuju referendume koji im se ne sviđaju.\nBritanski poslanici se vraćaju u parlament sa letnje pauze 3. septembra kada ponovo počinje bitka oko Bregzita koja će odlučiti sudbinu pete najveće ekonomije na svetu.\nBritanski opozicioni političari različito su dočekali plan lidera Laburističke stranke Džeremija Korbina da blokira Bregzit bez dogovora, preneo je AP.\nPojedini poslanici su pozdravili ideju, međutim Džo Svinson, liderka proevropskih Lioberalnih demokrata izjavila je da je ideja „nonsens“ jer je Korbin podeljena figura.\nOznakeBregzit Naslovna-centar Naslovna-traka\nPostignut dogovor da Amerika plaća manje u budžet NATO, Nemačka povećala svoj doprinos\nBoris Džonson brani svoju viziju napuštanja Evrope – odnosi sa EU se raskidaju 31. oktobra\nVelika Britanija povlači svoje diplomate iz Evropske unije


Анализа Фискалног савета о платним разредима | Унија синдиката просветних радника Војводине УСПРВ\nAnaliza Fiskalnog saveta o platnim razredima\n25. jul 2019. Obrazovanje Nema komentara\nNa sajtu Unije sindikata prosvetnih radnika Vojvodine objavljen je deo ocene Fiskalnog saveta iznet u dokumentu „Platni razredi i zaposlenost u državnom sektoru Srbije: Od nedovršene reforme do održivog sistema”.\nKako se navodi na sajtu sindikata, ukoliko Vlada Srbije želi da zadrži najkvalitetnije ljude u javnom sektoru potreban je dovoljno širok raspon zarada, što trenutno nije slučaj, niti se planira. Lekar specijalista ima samo tri puta veću platu od najniže plate nekvalifikovanog radnika. Dok međunarodna praksa pokazuje da je najčešći raspon između najniže i najviše zarade u evropskim zemljama 1:12.Posledica toga jeste da je javni sektor atraktivan radnicima sa prosečnim i ispotprosečnim kvalifikacijama (koji bi bili produktivniji u privatnom sektoru), a destimulativan za najstručnije i najpotrebnije zaposlene koji onda napuštaju javni sektor.\nU Srbiji je novim Zakonom o sistemu plata u javnom sektoru definisan raspon između najnižeg i najvišeg 1:7,5 što samo po sebi ne bi bio toliki problem (budući da su iz jedinstvenog sistema zarada trenutno isključeni rukovodioci na najodgovornijim pozicijama). Problem je u tome što je osnovica sa kojom bi se množili propisani koeficijenti planirana suviše nisko – na nivou koji je tek nešto iznad polovine minimalne zarade. To praktično znači da su najniži koeficijenti (u rasponu 1 do 2) besmisleni jer bi svi zaposleni sa ovim koeficijentima primali istu, minimalnu zaradu, a stvarni raspon između najniže i najviše zarade u državi ne bi bio 1:7,5 već približno 1:4, što je ispod svakog evropskog standarda – upozorava Fiskalni savet.\nDruga važna promena u odnosu na sadašnji sistem jeste smanjenje koeficijenta u prosveti. Sindikati u prosveti izborili su se za relativno visoke koeficijente u toj delatnosti, što bi (ukoliko se usvoji predlog Fiskalnog saveta da osnovica bude bliska minimalnoj zaradi) značilo da prosečna plata nastavnika u srednjoj školi bude oko 100.000 dinara, tj. skoro dva puta veća od prosečne plate u zemlji, što nije zabeležen slučaj u uporedivim zemljama Evrope – navodi Fiskalni savet.\nFiskalni savet ne spori da je reforma zarada i zaposlenosti veliki stručni i politički izazov, ali skreće pažnju da je najveći broj evropskih zemalja bio u stanju da na taj izazov uspešno odgovori.\nMeđutim, glavni izazov ove reforme nije njen stručni deo jer tu postoje zadovoljavajući kapaciteti u državnoj upravi, koji s tim mogu da se nose. Problemi s kojima vlada godinama ne može da se izbori su političke prirode. Potrebno je da se nadvladaju interesi i pritisci najmoćnijih sindikata i da se prestane sa donošenjem populističkih odluka, što je, po svemu sudeći, glavni razlog zbog kog ova važna reforma još uvek nije sprovedena – navodi Fiskalni savet.\nNavodi se da su platni razredi još jednom odloženi i da ih vlada očigledno ne smatra važnom reformom. Podsetio je da se najavljuju još od 2013. godine i ističe da se njihovo uvođenje odlaže do 2021, kao i da su u prethodne četiri godine proizvoljno povećavane zarade. Naveo je primer računovođe u MUP-u kome je plata u tom periodu povećana 28 odsto i računovođe u Ministarstvu poljoprivrede kome je plata povećana 12 odsto, iako oba zaposlena rade isti posao kod istog poslodavca (države).\nMinistar za državnu upravu i lokalnu samoupravu izjavio je da će novi platni razredi biti uvedeni tokom iduće godine i najavio da će uslediti novi ciklus razgovora sa sindikatima, kako bi se fino nijansirali platni razredi.\nNa sajtu Fiskalnog saveta u vezi navedene analize objavljeno je sledeće:\n„Uređen sistem zarada i zaposlenosti u javnom sektoru jedan je od temelja funkcionalne države, a u Srbiji taj sistem ne postoji. Uspostavljanje pravičnog sistema plata i zaposlenosti jeste veliki stručni i politički izazov, ali je najveći broj evropskih zemalja bio u stanju da na njega uspešno odgovori. U Srbiji se ove reforme najavljuju od 2014. godine, ali su određene mere koje je Vlada sprovodila dodatno pogoršale lošu zatečenu situaciju. Najnovije odlaganje uvođenja platnih razreda (za sredinu 2020. godine) napraviće dodatnu štetu, a možda i nagoveštava da Vlada od ove reforme postepeno odustaje. Još veća opasnost od odustajanja od ove reforme bilo bi usvajanje lošeg sistema, koji bi „zacementirao“ postojeće neuređeno stanje. Zato u ovom izveštaju još jednom dajemo konstruktivne predloge kako da platni razredi u Srbiji ipak budu dobar reformski korak – iako dosadašnji reformski procesi ne odgovaraju u potpunosti standardima proisteklim iz najbolje teorije i prakse, smatramo da je u ovom trenutku bolje raditi na dogradnji sistema nego na njegovog izgradnji od temelja. Takođe, dajemo smernice za naredne reformske poteze u oblasti upravljanja brojem zaposlenih u državnom sektoru.“\nAnalizu fiskalnog saveta „Platni razredi i zaposlenost u državnom sektoru Srbije: Od nedovršene reforme do održivog sistema” možete pogledati na sajtu Fiskalnog saveta Republike Srbije (njnjnj.fiskalnisavet.rs).\nPodsećamo, Zakonom o sistemu plata zaposlenih u javnom sektoru (“Sl. glasnik RS”, br. 18/2016, 108/2016, 113/2017 i 95/2018) uređuje se sistem plata zaposlenih u javnom sektoru.\nJavni sektor, u smislu ovog zakona, obuhvata: državne organe; organe autonomne pokrajine, organe jedinica lokalne samouprave; druge organe i organizacije koje je osnovala Republika Srbija, autonomna pokrajina ili jedinica lokalne samouprave; javne agencije i organizacije na koje se primenjuju propisi o javnim agencijama; javne službe koje se finansiraju iz budžeta Republike Srbije, autonomne pokrajine i jedinice lokalne samouprave, odnosno iz doprinosa za obavezno socijalno osiguranje i organizacije obaveznog socijalnog osiguranja.\n5) lica u radnom odnosu u drugim organima i organizacijama koje je osnovala Republika Srbija, autonomna pokrajina ili jedinica lokalne samouprave a na koje se primenjuju propisi o državnim službenicima, odnosno propisi o radnim odnosima u autonomnoj pokrajini i jedinici lokalne samouprave, u skladu sa zakonom;\nOdredbe ovog zakona ne odnose se na zaposlene u javnim preduzećima i privrednim društvima koje je osnovala Republika Srbija, autonomna pokrajina i jedinica lokalne samouprave i Narodnoj banci Srbije, kao ni na zaposlene u javnim medijskim servisima i organima i organizacijama koje su osnovane međunarodnim ugovorom ili kojima se plate određuju u skladu sa međunarodnim ugovorom.\nIzvor: sajt Unije sindikata prosvetnih radnika Vojvodine (www.usprv.org.rs), sajt Fiskalnog saveta Srbije (www.fiskalnisavet.rs)\nIzvor: Izvod iz zakona preuzet iz programa „Propis Soft“, Redakcija Profi Sistem Com\nDanašnja poseta: 327\nMesečna poseta: 27697\nGodišnja poseta: 365971